Etxe berriak, eta kuartela ere bai - Gipuzkoako Hitza\nEtxe berriak, eta kuartela ere bai\n2021eko Espainiako aurrekontuak babestearen truke, Loiolako kuartelak dauden lurrak Donostiako Udalari saltzea onartu du Espainiako Gobernuak. Militarrek, ordea, ez dute hiritik alde egingo, eta auzotik ere ez, aldaketarik ezean, hipika elkartearen sailetara joateko asmoa baitute.\n2020, abenduak 04 Albisteak, Asteko Gaiak, Ekonomia, gipuzkoa, Gizartea, Politika 116\nJoan den astean jakinarazi zuten EAJko iturriek akordio bat egin dutela Espainiako Gobernuarekin, eta Donostiako Udalak Loiolako kuartelak dauden lurrak erosi ahal izango dituela datorren urtean. 2021eko estatuko aurrekontuak babestearen truke hitzartutako puntuetako bat da. Espainiako militarrek, ordea, ez dute Loiolatik alde egingo. Defentsa Ministerioak berehala zehaztu zuen gaur egun hipika elkarteak erabiltzen dituen lurretara joateko asmoa dutela; hau da, Urumea ibaiaren beste aldera, baina auzoan bertan eta oinez zazpiehun metro eskasera —harenak dira lur horiek—. Hortik aurrera, galdera ugari daude: zenbat ordainduko dio Donostiako Udalak Espainiako Defentsa Ministerioari lurrengatik? Nolako hirigintza proiektua proposatuko du udalak auzorako? Nola aldatuko da Loiola? Zer gertatuko da hipikarekin?\nKuartelekin ezagutu dute auzoa loiolatarrek, ia ehun urte baitira egin zirela. 1920. urteko ekainaren 10ean sinatu zuten lursailak salerosteko akordioa, eta 1922an hasi ziren eraikitzen. Inauguratu, berriz, 1926ko otsailean egin zituzten. Bere garaian, bultzada ekonomiko bat ere ekarri zuten auzoko taberna eta komertzioentzat, batik bat soldaduska derrigorrezkoa zen garaian. Baina Igor Alonso Urumea Ibaia Loiolako auzo elkarteko kideak azaldu duenez, betiko eskaera izan da militarrek auzotik alde egitea. Horregatik, akordioak ez ditu gehiegi poztu: “Guk nahi genuena zen militarrek alde egitea Loiolatik, lursail horiek libre uztea, baina ez beste batzuk okupatzeko”. Bostehun militar inguru daude gaur egun Loiolako kuarteletan.\nAlonsok kontatu du kuarteletan bizi direnekin ez dutela arazo handirik izaten; auzotik kanpo egin ohi dutenez eguneroko bizitza, ez dituzte askorik sumatzen. “Baina maniobrak egitera etortzen direnak etortzen dira auzora, eta haien begiradak ez dira oso atseginak izaten. Tabernetan bronkak, nazien aldeko margoketak eta halakoak ohikoak izaten dira”. Duela hamabost urteko gertaera bat ere ekarri du gogora, zenbait militarrek EHGAM elkarteko kide bat jipoitu baitzuten Donostia erdialdean.\nOrain kuartelak dauden lurretan etxeak egin nahi ditu udalak, eta auzoak izan dezakeen bilakaerak eragiten die kezka puntu bat. “Ea zenbat jende etorriko den, nolako etxeak izango diren… Jende askok alde egin behar izan du Loiolatik, hango prezioak ez zirelako guretzako modukoak”. Babestutako etxeak nahiko lituzkete, baina udalak oraindik ez du xehetasun handirik eman lur horietarako dituen proiektuei buruz, nahiz eta Eneko Goia alkateak aipatu izan duen 1.600 etxe inguru egin ditzaketela. Iazko datuen arabera, 5.000 biztanle inguru ditu auzoak. “Herri txiki bat bezala gara: denok ezagutzen dugu elkar. Mugimendu sozial handia eduki izan du beti auzoak: konpartsa, danborrada…”.\nIzaera hori galtzeko beldurrik ba ote duten galdetuta, Alonsok esan du Loiolako Erriberetako etxeak egin zituztenean izan zutela kezka hori. “Baina inor ez da etortzen Loiolara, jendea ez da asko mugitzen hortik, eta mugitzekotan ere, erdialdera mugitzen da”. Orain ere gauza bera gertatuko dela uste du. “Ez dut uste inbasiorik izango dugunik”. Bere garaian, Loiolako auzo elkarteak bazituen proiektu batzuk kuartelen gune horretarako, hala nola unibertsitatea hor jartzea, ikasleentzako egoitza bat egitea edo kiroldegi bat jartzea. “Ez izatea dena etxeak; oreka pixka bat nahiko genuke”.\nOreka eskatzen du ondarearen babeserako Ancora elkarteak ere: azpiegitura berrien eta hiriaren iraganari erreferentzia egiten dioten elementuen arteko oreka. Aurreko astean jakin zen lur horiek saltzeko akordioa egin zutela EAJk eta Espainiako Gobernuak, baina kuartelen inguruko eskaera bat aurrez du egina elkarteak, hain zuzen ere, Donostiako Hirigintza Ondare Eraikia Babesteko Plan Bereziaren berrikuspenean. Ancora ez da kuartelak guztiz botatzearen aldekoa, eta gunea osatzen duten hamabi eraikinetatik bi mantentzea proposatzen du, “hiriaren historiaren eta memoriaren parte” direlako.\n“Lursail handia hartzen duenez guneak, jabetzen gara ez dela posible guztia babestea, horregatik proposatzen dugu fatxada nagusia osatzen duten bi eraikinak mantentzea, ibai aldekoak”, esan du Alberto Fernandez D’Arlas elkarteko bozeramaileak. Bi horiek dira harrizkoak diren bakarrak, eta barruan apaingarri artistikoak ere badituzte. Pluralean hitz egiten da kuartelei buruz, bi direlako berez —ingeniariena eta infanteriarena—, biak oso antzekoak kanpotik nahiz barrutik. Horiez gain, soldaduen ostatulekuek eta bestelako eraikinek osatzen dute eremua. Hamazazpi hektarea inguruko azalera hartzen du.\nFernandez D’Arlasen hitzetan, beste hiri batzuetan asmatu dute gune militarrak “arrakastaz” berrerabiltzen. Ohikoa izan da, esate baterako, ekipamendu kultural moduan egokitzea edo unibertsitateek hartzea. Gasteizko adibide bat jarri du: Flandes kaleko kuartela EHUk erabiltzen du orain. Gaineratu du Loiolan hirigintza operazio handiak daudela gaur egun, eta “erreferente historiko guztiak ezabatzen” ari direla, hala nola baserri historikoak. “Eremu horretan muturreko transformazioa egon da, eta arrazoizkoa iruditzen zaigu oreka eskatzea. Eta Loiolako kuartelak elementu garrantzitsuak iruditzen zaizkigu, ehun urte betetzear baitaude”.\nElkartearen esanak ez zaizkio asko gustatu Goia alkateari. “Ez dugu, bada, nahikoa zailtasun, oraindik eta zailtasun gehiago jartzeko gauzei. Ez litzaidake gustatuko, eta horretan adituak gara batzuetan donostiarrak, hemen barruko sestrek horrelako proiektu bati kalte egitea”, esan du aste honetan egindako prentsaurreko batean. Horri lotuta, gaur egun oso egoera txarrean dagoen Arte Ederrak eraikinarekin gertatutakoa ekarri du gogora. “Gai batzuen inguruko muturreko posizioek, batzuetan, horrelako gauzak sortzen dituzte”.\nAkordioaren osteko hurrengo urratsei buruz, berriz, esan du batzuetan ez dela komeni izaten gauzak gehiegi aurreratzea, “prozesuari kalte egin diezaiokeelako horrek”. Goiak azaldu du akordioa Espainiako Estatuko aurrekontuetan txertatzea dela hurrengo urratsa, eta, aurrekontu horiek itxura guztien arabera onartu egingo diren arren, oraindik sinatu gabe daudela. “Behin onartzen direnean, akordioa loteslea izango da, eta hor jasotzen da 2021ean hasi eta amaituko dela prozesua. Oraindik eseri ere ez gara egin. Gauza bakoitza bere garaian”.\nDonostiako Udalak urteak daramatza lur horiek bereganatu nahian, hirigintzari lotutako proiektuetarako. Odon Elortza (PSE-EE) alkate zenean saiatu zen, eta agintean Espainiako Gobernuan eta Jaurlaritzan alderdikideak izanda ere, ez zuen lortu; Juan Karlos Izagirrek (EH Bildu) ere egin zuen ahalegina alkate zela, baina gaiari buruzko bilera bat egiteko aukerarik ere ez zioten eman Defentsa Ministerioko ordezkariek; eta Goiaren (EAJ) agintaldian ere udala saiatu izan da aurrez lursail horiek erosten, baina ez dira ados jarri izan orain arte, militarrentzat proposatutako gune alternatiboek ez zutelako Espainiako Gobernuaren oniritzirik jasotzen. Oraingoan, lursailengatik ordaindu egingo zaio Defentsa Ministerioari, eta bere esku utzi dute militarrak nora lekualdatu erabakitzea.\nUrteotako negoziazioen bilakaera salatzeko, Bake Ekintza taldeko kideek elkarretaratzea egin zuten joan den larunbatean. Gogoratu zuten behin baino gehiagotan aldarrikatu dutela egungo kuartelaren lurretan hiriaren garapenak bizi zuen blokeoaren konponbidea ezin zela mugatu “kuartel historiko baten edo armadarentzako kokaleku berri baten artean aukeratu beharraren dikotomiara”. Elkartearen ustez, gastu militarra murriztea da giza eskubideen aldeko bilakaera egin nahi duen gizarte baten benetako erronka, “eta bide horretan ez da instalazio militar gehiago behar”.\nNabarmendu du EAJk Madrilen lorturiko akordioak ez dituela Donostiatik kanpo utziko espainiar militarrak. “Ez omen zegoen Donostian militarren beharrei erantzungo zien lursailik, baina hipikarako planekin azkar zapuztu da kuartel berririk gabeko Donostiaren ametsa”. Kuartela errekaren beste aldera mugitzeak “gastu militar handiagoa eta alferrikakoa” ekarriko duela uste du. “COVID-19aren pandemiaren testuinguruan, bizi izan ditugun murrizketek eta egiturazko ahuleziak ez lirateke hainbestekoak izango gerrarako hainbeste baliabide bideratuko ez balira”. Kuartel guzti-guztiak ixtea eta industria militarra produkzio zibileko helburuetara bideratzea eskatzen du elkarteak, bai eta gastu militarra gastu sozialera bideratzea ere.\nHorrez gain, gaur egun erabilera militarrera bideratuta dauden Jaizkibel eta LoreToki naturguneak Lezoko eta Donostiako udalen esku geratzea nahi du Bake Ekintza taldeak. “Beharrezkoa da gizartea mobilizatzea lorpen sozial horiek guztiak lortzeko”.


» BOKAZIO ASTEA / SEMANA VOCACIONAL\nUmea aitonari begira zegoen, gutun bat nola idazten zuen. Eta halako batean galdera bat egin zion:\n– Aitona, bioi gertatu zaigun zerbait idazten ari zara? Nitaz da istorio hori, akaso?\nAitonak idazteari utzi, ilobari irribarre egin eta zera esan zion:\n– Zutaz idazten ari naiz, bai, egia da, baina hitzak baino garrantzitsuagoa da erabiltzen ari naizen arkatz hau. Atsegin izango nuke zu, hazten zarenean, arkatz hau bezalakoa izatea.\nMutikoak harrituta begiratu zion arkatzari, baina ez zion aparteko gauzarik ikusi.\n– Zer dohain berezi du arkatz horrek?\nAitonak erantzun: Hara, gauzei begiratzeko moduan dago gakoa. Arkatzak bost ezaugarri/dohain ditu, zuri on egingo dizutenak; ezaugarri horiek badituzu, beti munduarekin bakean bizi izango zara.\n1.- Gauza handiak egin ditzakezu, baina ez inoiz ahaztu badela zure urratsak gidatzen dituen eskua. Esku honi guk Jainkoa esaten diogu, eta Berak beti bere borondatearen arabera eramango zaitu.\n2.- Noizean behin idazteari utzi behar diozu eta zorrozkailua erabili behar duzu. Orduan, arkatzak pixka bat sufritzen du, baina gero zorrotzago egongo da. Beraz, min edo nahigabe batzuk jasan beharko dituzu, horiek pertsona hobea egingo baitzaituzte.\n3.- Arkatzak beti du lagun borragoma, gaizki dagoena ezabatzeko edo borratzeko. Badaki okerrak zuzentzea ez dela gauza txarra, justiziaren bideari jarraitzeko garrantzitsua baizik.\n4.- Arkatzaren alde garrantzitsuenak ez dira zura edo kanpoko itxura; barruan dagoen grafitoa da gauzarik garrantzitsuena. Hortaz, zaindu ezazu zure barrenean gertatzen den oro.\n5.- Arkatzak beti uzten du marka. Modu berean, jakin behar duzu bizi artean egiten duzun guztiak trazuak eta arrastoa utziko dituela, beraz, saia zaitez ekintza guztiez kontziente izaten, egiten duzunaren jakitun egoten.\n– ¿Abuelo, estás escribiendo una historia que nos pasa a los dos? ¿Es, por casualidad, una historia sobre mí?


Gaurko Pinturaz itzegiteko eta idaztekotan inpresionismo eskola gogoan euki bear da, nai ta naiez. Inpresionismoa izan baita oraingo joera eta tendenzi berri guzien iturburua. Bera izan da, ain zuzen ere, Artea loturik zeukaten akademikerizko kateak autsi zituena.\nArte berrirako ainbeste garrantzidun eskola ortaz, inpresionismoa alegia, oparo idatzi da, eta idazten da oraindio. Dena esana dago inpresionismoaz, eta ederki esana gañera. Beraz artezale umil eta idazle kaxkarra naizen onek ez dizuet ezer berririk esango itzalditxo ontan, gauza xee eta arrunt ezagunak baizik.\nNapoleon Leenaren denboratik Napoleon Irugarren denborañoko aldiunean mamitu zan inpresionismoa, ots, artearen aizutasun ura.\nFrantziako Matxinada nagusiak, munduko politikan eta gizartearazoetan ezezik, arte landan ere reboluzio azia erein zuen. David pintorea, Greziko arte zarra berpiztu nai izan zuena eta neo-clasico eskola sortu zuena; aren ikasle Ingres, dibujante trebe eta pintore otza; Delacroix sutsua, romantiko pinturaren buruzagia; Millet eta Corot ameslariak, eta beste batzuek izan ziran inpresionismoari ateak zabaldu zizkiotenak.\nIzadia eta Naturaren zaletasun aundia sortzen ari zan Europan. Ugaritu ziran —aundikien artean batez ere— mendi ibillaldiak eta basoetan otoruntz eta festak. Napoleon Irugarrenaren garain asi ziran itxasertzeko udaraldiak, baita ere kiroltzale ausartuenen urjolasak ondarretan. Ordutik datorkigu Biarritz eta beste ondartzadun erritxoen fama.\nLe plain air, kanpoko aidea, modan jarri zan, eta, orduko olerkariek eguzki argia, itzala, lorategiak, aidea, itxasoa eta olako beste gaiak maiz erabiltzen zituzten beren idazkietan.\nPintoreak ere, studio lantegietako illuna utzirik, kanpoko aidera ateratzen asi ziran, laneko tresna guziekin, izadiaren aurrean beren begiak eta kuadro oialak argiaz bete zitezen. Alako argizaletasunak inpresionismoa ekarri zun.\nInpresionismo eskolak aldaketa izugarria egin du pinturan, lenengo inpresionistek uste zuten baño aundiagoa. Izan ere, lenengo inpresionistek etzuten nai realismoaren kontra jo, realismoaren gallurrera eldu baizik, joera berri baten bidez. Gutxi iraun zun ala ere eskola aren lenbiziko asmoak. Zenbait inpresionista uts-uts kenduta, gañerontzekoak beste bide berriak billaka asi ziran, naturaren antzatik kanpo. Eta orrela sortu ziran realismoaren kontrako joerak, gaur «ismoak» deitzen diegunak: fobismo (fauvisme), expresionismo, surrealismo, cubismo, e.a.\nInpresionismo arteraiño, egiazaletasuna, realismoa, garai guziko artisten elburu nagusiena izan da, ots, naturaren izakiak, naiz giza naiz abere edo landareak, diran bezela antzeman eta kopiatzea, artearen bidez. Eta artelan bat, zenbat eta realistagoa, ainbat eta ederragotzat jotzen zuten.\nZenbait ipui zar badabiltza gure artean oraindik ere, antziñako artelari ospetsuen trebetasun ori adierazi nai dutenak.\nOna bat: Bein Apeles arek mats mordo bat pintatu omen zun. Lana bukatuta, txoriak pillaka zetozkion matsa jatera, egiazkoa zalakoan.\nBeste ipuia: Miron eskultoreak bei bat landu omen zun. Eta ain ederki atera, ain egiazkoa zirudien bei arek, andik igarotzen zan zezen bat urduritu omen zan eskultura ikustean.\nDenok ezagutzen dugu noski pintore baten maltzurkeria: kuadro bat bukaturik, elbi bat pintatu zuen kuadro txoko batean, ikusleak engañatzeko. Eta ala gertatu ere. Pintura ura zekusten lagunak oro gezurrezko elbia uxatzen asten ziran.\nAntziñako artistek olako egia-zaletasuna oso gogoko eta elburu nagusitzat zutela garbi ageri da Leonardo da Vinciren Tratado de la Pintura liburuan.\n«Entzun, maitale —dio Leonardok—, pintore batek bezin ederki nork jar lezaizuke aurrean zure maitearen irudia? Nork oroitarazi ibaiak, basoak, ibar eta zelaiak —pozez ibilli zeran lekuak oro— pintoreak baño obeki?».\nLeonardo, artista eta jakitun aundi ura, au idaztean, fotografia goraltzen ari zan, oartu gabe.\nBerriz Leonardok: «Pintore batek gizon bat arrausika (abo zabalka) pintatu zuen, ikusleari arrausi eginerazteko asmoz. Eta pinturalan ura ikusirikan jendea arrausika asten zan».\n«Beste artistek pintaturiko lizunkerizko gaiek, olako lizunkerietara bultzatzen zituzten kuadroaren ikusleak».\n«Pinturak abereak ere engañatzen ditu. Zakur bat ikusi nuen nik, bere nagusiaren erretratu aurrean pozez saltoka zebillela. Eta tximino bat beste tximino pintatuari kiñuak egiten ikusi det. Eta enara bat, etxe bateko leioaren ondoan pintatutako gezurrezko burni baten gañean ezarri naiean».\n«Ori dena —dio Leonardok— pintorearen miragarrizko trebetasunagatik».\nEta Leonardokin bukatzeko:\n«Pintura, poesia ixilla da. Eta poesia, pintura itxua. Biek izadia imitatu egiten dute...».\nIzadia imitatu. Orixe izan da betiko elburu gorengoa artean. Egunotan ere, olako egiazaletasuna, edo frantsesek dioten trompe l'oeil ori, zabal-zabalik dugu artezale askoren artean.\nBañan, len esan dugun bezela, ogeigarren gizaldi ontan arteak izugarrizko aldaketa egin du. Uztagun alde batera eskultura eta goazen pinturaz soilki itz egitera.\nAmazazpigarren gizaldian artea gallurrera eldu zan, realismo joerarekin. Rubens eta bere ikasle Van Dyck flamendarrak; Franz Hals, Vermeer eta Rembrandt tantaia Holandakoak; Ribera, Zurbaran, Velazquez —beste tantaia— Españan, renacimientoaren uzta biltzen ari ziran.\nBañan Italian (orduko arte kabia zan lurraldean) artea aultzen asi zanean, beste lekutan ere maldabera asi zan, noizpait dirdai bat edo beste oraindik ateratzen genio batzuengatik, (Goya, Delacroix).\nEmeretzi garren gizaldian Historiko Pintura zan nagusi, eta pintoreak zapi luzeak bete bear zituzten izen ona lortzeko eta nazional txapelketetan sariak irabazteko. Teatroko ikusketen antzera, etengabeko oial aietan errege, gudari, pralle, kardinal, itxasgizon, borrero eta politikoak azaltzen ziran, melodrametan bezela.\nDenbora artako tendentzi eta joera guzi aiek Frantzian jaio eta azitako inpresionismoak baztertu zituan. Bazirudien illunak urratzen ari zala berpizte argitsu ura!\nInpresionismoaren aintzindariak, gure ustez, garai guzietako pintore on guziak dira. Eta aien lanetan datza inpresionismoaren oiñarria. Pintore zarren artean Rembrandt, Vermeer eta Velazquez —irurak argiaren maixuak— ditugu nabarmenenak. Bada Prado Museoan Velazquezen paisaje txiki bat, El jardin del Palacio de Medicis izendatua, kritikoen iritziz inpresionista utsa dena. Eta zer esan Las hilanderas eta Las meninas kuadro eder orietaz? An irudiak ez ezen, aidea eta argia ere (Inpresionisten kexka aundienak ain zuzen) bizirik daudela dirudi.\nBeste aintzindari modernagoak aipatzeko aipa ditzagim ezagunenak: Goya, Españan; Wateau, Delacroix, Corot, Courbet, Frantzian; Turner, Constable, Inglaterran...\nInpresionismoa Parisen sortu zan. 1860gn. urtean Atelier Gleyre eta Academie Suisse, pintura eskolen ikasleak Iparraldeko ondartzetara asi ziran joaten pintatzera, Boudingidari eta antolatzalle zutela. Gazte aien artean Manet, Sisley, Monet, Pissarro eta Jongkind acuarelista holandatarra ziran azkarrenak. Baudelaire olerkaria eta Courbet zar trebea maiz biltzen ziran talde arekin.\n1863gn. urtean Salon Officiel-etik uxatutako pintore gazteak salon berri batean bildu ziran, Salon des Refusés-enean. An erakutsi zituzten bere lanak len aipatuak, eta Guillaumin, Whistler eta Cezannek. Salon artan Edouard Manetek aurkeztutako kuadroak ao zabalik utzi zun jendea, baita eskandalu gaitza sortu ere. Napoleon Irugarrenak, erakusketa bisitatu zuenean, pintura ura nazkagarria zala adierazi zuen. Kuadro ura Le dejeuner sur l'herbe famatua zan, gaur Louvre Museoan dagona.\nUrte gutxiren ondoren, Claude Monetek beste Le dejeuner sur l'herbe egin zuen. Manetena baño ausartagoa, modernistagoa. Inpresionismoaren lenenarria dana, oraingo kritikoen iritziz. Monetek, kuadro ori egiteko, Fontainebleau basora eraman bear izan zitun tresnak, modeloak eta lagunak, eta antxe, kanpoko aidean, bete zun oial aundia. Ederki lortu zuen, benetan, argiaren antza. Edouard Maneten Le dejeuner sur l'herbe-k, ordea, lantegi barnean egiña dagola dirudi, eta bere itzal-argitasuna ez da bestearena bezin «bizia».\nDenbora artan Japongo artea begikoa zuten pintore gazte eta berrizale aiek; baita idazleak ere, Baudelaire, Zola, Goncourtek e.a. Zoratuak bezela baitziran Japones en xantu eta estanpekin. Japonerria ere gogoan zuten, eta ara joan ziran intelectual batzuek. Andik ibillitako idazle batek, onuntzean, auxe esan omen zuen: «Les japonais sont les premiers et les plus parfaits des impressionistes».\nVan Gogh, zorigabeko artista arek, auxe esaten zion bere anai Theori, gutun batean:\n«Japonesek beren errian egin dutena emen egiteko, bear bezelako artistak laister sortuko dira lurralde eder ontan!» (Frantzian, alegia).\nEta bestean: «Mistral aize gutxiago balitz emen, Japon bezin polita eta arterako ura bezin egokia litzake erri au.» (Arles).\nZer zuen, ba, Japon arteak orduko artistak ain kezkatuak izateko?\nBa, Europako arte akademikoak ez zuena, ots, izadiarekin artueman aundia. Naturaren ezagutze aundia. Eta Japonesek pintaturiko belar izpi batek —edo olako beste xinplekeri batek— arrituak uzten zitun emengo artistak. Japonesek, teknika xee eta arrunt baten merioz, askoz obeto antzematen zuten izadia, Europa akademiko arroputzek baño.\nDenbora artan garrantzidun asmaketa bat sortu zan: fotografia. Jakintzarako laguntza aundia ekarri zuena, eta arte landan teoriak, joerak eta eskolak astindu zituna. Artisten elburu zar ura, trompe l'oeil egiteko zaletasun ura, lurrera bota zun fotografiak. Alajaña, nork bizia edo natura egiazkiago antzeman, argazki makiñatxo batek baño? Fotografia ezkero, ez da doai bereizirik bear bizia kopiatzeko. Kajatxo illun orren botoi bat zapaldu, eta kitto.\nFotografiari buruz, ona zer zion Van Goghek bere anaiari:\n«Orain erretratuak pintatzeko irrikitzen nago. Jendeari erakutsi nai diot, alegia, kristauek badutela zera bat, nortasun edo bat, fotografia orrek, bere aparatu ta guzi, atera ezin dezakena».\nFotografia arantza, orduko artistak sartu-sartua zutela ezin ukatu aal. Ezta ere Niepce eta Dagerreri esker pinturak bide berriak artu bear izan zituela ere. Bide berriak, bai, bañan asieran esan bezela, Pintura realismoaren azken mailletaraño eraman nairik. Auexek ditugu inpresionisten uste eta teoria batzuek:\nArgia da kuadroen elementu bearrezkoena.\nIzadiko gauzak berezko kolorea dute (belarrak berde, naranjak ori-gorri, tomateak gorri). Kolore oriek argiari eskerrak nabaitzen ditugu.\nBañan argiak ere badu bere kolorea, eta ez beti berdiña. Goizeko argiaren kolorea eta arrats aldekoarena diferenteak dira.\nGauzaen koloreak eta argiaren kolorea nastu egiten dira. Beraz, gauzaen koloreak kopiatzeko, argiaren kolorea ere kontuan euki bear da. Beste eraz esateko: argiaren kolorea aldakorra izaki, gauzaen koloreak ere aldakorrak izan.\n(Au dena obeto ulertzeko, gure itzaldian adibide grafiko batzuek jarri genitun).\nInpresionisten legeak ongi betetzeko paletak garbitu bear izan zituzten artistek. Eta lurrak ematen ditun koloreak baztertu, zikin samarrak diralako. Kolore beltza, batez ere, osoro baztertu zuten. Beltzik ez omen da izadian. Izadian bakarrik ortzadarrarenak, zazpi auek: naranja, ori, berde, zeruko urdin, itxasoko urdin, more eta gorri.\nBeste lege eta teoriak aitatu gabe utziko ditugu, emen zuek ez aspertzeko.\nInpresionismo eskolaren izena orrela sortu omen zan: 1874gn. urtean Nadar argazkilariaren etxean pintore gazteek erakusketa bat ospatu zuten. Claude Monetek ara bidalitako kuadro batek Impression, Le soleil levant zuen izena. Egunsentian, lanbro tartetik eguzkia igotzen zan Havren. Orduko kritiko agurgarriek impressionisme deitu zioten Monet eta bere kideen joera berri ari. Txantxetan noski, bañan betiko gelditu zan izen ori.\nPintura kondairan ez dira bein ere ikusi artista pilla baten kontrako ainbeste zakarkeri eta gaiztakeriak.\nLenengo inpresionistek jasan bear izan zituzten iseka, purrusta eta naigabeak ikaragarriak izan ziran. Gezurra dirudi orain, bañan orrelako pintura garbi, atsegin eta egiazalea gutxik, oso gutxik, ulertu zuten bere garaian.\nUrte askotan egon ziran artista inpresionistak lan-da-lan, saririk jaso gabe, eta kuadro bat ere saldu eziñik. Nazional txapelketetara bidalitako lanak atzera itzultzen zizkieten, eta noizpeinka artutako kuadroak sala del crimen izeneko gelan jarri.\nInpresionista batzuek fama ezagutu gabe ill ziran, miserian. Bat edo beste, Van Gogh bezela, bere burua illda. Beste batzuek zartzaroan fama lortu zuten, eta orduan bai, orduan presaka ibilli ziran martxantak eta biltzalleak aien lantegiak ustutzen. Geroztik inpresionisten izen eta lanak gora eta gora dijoaz; aien lan nabarmenenak museoetan gordetzen dira zuurki.\nIgaz (1958gnean.) subasta sonatu bat egin zan Londresen, goi mallako inpresionisten lan batzuek salduz. Zazpi pintura ia milla milloi libera pagatu zituzten artezaleek. Cezanne gizajo aren lan bat, Jeune homme au gilet rouge izeneko kuadro bat (246.000.000) berreun eta berrogei ta sei milloi liberataraño iritxi zan. Hospital batean eta miseria gorrian ildako Van Goghen Le jardin public a Arles kuadroa beste ainbeste pagatu zuten.\nBerandu etorri zan onera Inpresionismoa, beste aurrerapenekin gertatzen dan bezela. España-ko inpresionista ezagunena eta onena —geienen ustez— Asturiasko Dario de Regoyos izan da. Ez da esan bearrik aren obrari arrera oso txarra egin ziotela emen. Inpresionistek, eskola berriai jarraitzeko, dirudunak izan bear zuten. Bestela, nola bizi? Frantziako inpresionista geienak famili aberatsetako semeak ziran; eta gurasoak utzitako dirua zuurki gobernatuta, aurrera eraman aal izan zuten beren asmoa. Olaxe gertatu zan gure Regoyosekin ere. Aita arkitektua zuen, San Fernando Akademikoa, eta diruz aberatsa. Aitak utzitako diruari eskerrak lasai bizi zan Regoyos azken urtetaraiño. Azken urtetan, ordea, dirua bukatuz eta bere familia mantendu bearrik, larri ibilli omen zan.\nDario de Regoyos Valdes 1857 urtean jaio zan Ribadesellan, Asturiasen. Bere aita Valladolidekoa zan, don Dario de Regoyos Molenillo, eta bere ama, doña Benita Valdes y Sieres, Gijongoa. Odolez asturiano eta gaztellano izanda ere, artez eta biotzez euskotartzat jo dezakegu, ainbeste maite baitzuen gure lurraldea.\nAurra zalarik sorterria utzi zuen, Asturiasera gutxitan berriz itzultzeko bere bizi guzian. Aita Madrilera destinatuta, gaztearoa Madrilen igaro zuen familiakin, eta pinturazaletasuna somaturik Carlos Haesgana joan zan ikastera. Haes pintore flamendarra zan, eta garai artan ospe aundikoa, paisajista bezela. Gure Dario, Haesekin iru urte eginda, Paris aldera joan zan, eta andik Belgicara.\nRegoyos gazteak, bere Madrilgo kapa jatorraz jantzia, bere kitarra eta bere izaera alaiaren bidez, lagun asko bereganatu zitun Bruselasen, eta ezagun-ezaguna egin zan bereala arte biltokietan.\nRegoyosen lenengo erakusketa Essor etxean ospatu zan, 1882 urtean, Dariok 25 urte zituela. Kritikoek ez zioten arrera txarrik egin. Ausart bat zala esan zuten, edo lotsagabe bat.\nBelgicako gazte talde batekin itzultzen da Españara Dario. Regoyosi entzun eta Españako izaera eta oiturak ezagutzeko irrikitzen zeuden flamendar gazte aiek. Orien artean Theo van Rysselberghe eta Constantin Meunier ziran. Meunieri gertatu zitzaiona jakingarria da. Bidalariak, Donostiko bide batetik zijoazela, idi gurdi bat ikusi zuten, eta gurdiaurrean itzai gazte bat, mutil sendo eta ederra, burua tente, alkandora irikia zuela eta sorbaldan akullua zeramala. Euskaldun aren edertasuna ikusirikan Meunier ao zabalik gelditu zan. Eta itzaiaren planta ederra ez zitzaion aztu denbora luzean. Bein eta berriro «euskaldun baten eskultura egin nai det» esaten omen zun. Geroztik Meunierek, pinturagintza utzirik, eskulturagintza artu zuen betiko. Eta ori dena, gure baserritar baten itxura jatorragatik.\nTalde ura zatitu zan. Batzuek Marroko aldera joan ziran. Meunier Sevillan eta Regoyos Almerian gelditzen ziralarik.\nBerriz Bruselasen, Essoren erakusketa bat egin zuten, Hispano-Marroquí izenpean, bidaian egindako lanak erakutsirik.\nBruselasetik España bisitatzera etorri zan berriz ere Regoyos, bañan aldi ontan lagun bakar batekin, Verhaeren olerkariarekin. Bazuten biek asmo bereizi bat, alegia, Españako tipismoa, eta batez ere Españak, aien ustez, zerion tristetasun ta illuntasuna ikusteko ta kopiatzeko asmoa. Batek, noski, lumarekin, ta besteak pintzelekin.\nGipuzkoatik biak sarturik, Españatik zear ibilli ziran, gauza zakar eta beltzak oro kopiatzen. Verhaerenek ibillaldi artaz artikulu batzuek idatzi zitun gero L'Art Moderne aldizkarian. Amar urte ondoren Regoyosek artikulu aiek gazteleraz biurtu, eta bere aldetik beste gertaerak geiturik, liburu txiki bat antolatu zuen, zenbait zurezko grabadoz ornituta. Regoyosen La España negra de Verhaeren izeneko liburu polit eta gatzdun ura oso gutxi saldu zan.\nLiburu ortan Regoyos idazle jator bat bezela ageri zaigu. Zuzenki zion Barojak, alegia, tamalgarria dala Regoyosek idazlan geiago ez utzitzea.\nEspañak zuen beltz-fama arek bidalari asko erakarri zuen erbestetik. Bidalari bat Toulouse-Lautrec pintore ospetsua izan zan. Mugara iritxita, Regoyosek Donostiraño lagundu zion. Egun artan jendea oso aserre zebillen Donostian, Sagastarekiko Matxinada eguna baitzan, Gernikako Arbola debekatua zala-ta, donostiarrak Gernikako Arbola kantaka etengabe. Arratsaldean tiroak eta guzi kalean. Toulouse-Lautrec, Regoyos eta beste lagunak ostatu balkoitik burruka ikusten zeudelarik, asi zan tiroketa eta bala batzuek Lautrecen ondotikan igaro ziran. Ura izan zan ikara! Denak lurrera. Urrengo goiz-goizean frantses artista motz arek Hendaya bidea artu zuen, Regoyosi au esanez: Je m'en fiche de votre España negra!\nRegoyosi adimena illuntzen asi zitzaion garai artan. Neurasteniko edo jartzen ari zan. Gauzaen arpegi illun, triste eta beltza besterik ez zuen ikusten. Ama ill zitzaionean, okerrago. Bañan denbora artan Gipuzkoara bizitzera etorri zan eta, Irundik Behobirako bidean landetxe bat arturik, emengo pakea eta paisaje atsegiñak on egin zioten. Gañera, orduan ere ezkondu zan, eta ura izan omen zuen onena osasunarentzat.\nGarai artaz eta gure pintoreaz itz egiten auxe dio Juan de la Encina kritikoak:\n«Es Guipuzcoa el rincon de la tierra que consigue fijar y establecer, aunque solo sea en parte, a este andante sin reposo. No hizo de ella, como Zuloaga, el lugar de descanso de la dura brega del arte. Fue para él el Pais Vasco su region estética por excelencia, el lugar de entre todos los que recorrió —y no fueron pocos— que le deparaba emociones esteticas más en armonía con su íntimo sentir. Que su sensibilidad, como él mismo dice,le pedia Pais Vasco en todos los sitios por donde viajaba».\nSendabidea ez ezik, gai xamurren eta pintagarrienak ere arkitzen zitun gure Regoyosek Bidaso bazterrean. Or egin zituen paisaje politenak. Biotzez irundar biurturik, etxekoa bezela zuten irundarrek. Irunen jaiotako Jaime bere semea, Irungo Parrokian bataiatu izan zan, Theo van Rysselberghe pintore fiamendar ura aitajauna izanik. Regoyos Irungo festetan Alardean ateratzen zan, Ofizial bezela.\nEuskalerrian ain pozik egon arren, noizean bein Ego aldera joaten zan, Castilla eta Andalucia lurraldeak pintatzera. Eguzki giroa ona baitzan bere osasunerako. Bañan eguzki argi biziaz laister aspertzen zan. Ez omen da egokia pintatzeko.\n«Aquí en Madrid —zion Regoyosek bere lagun Losadari gutun batean— el sol le persigue a uno por todas partes: en la calle, en la exposición, en casa, sobre esta hoja de papel. Si el sol es la alegría, este pueblo es bien alegre. Pero, así como se desea el sol para la vida, no así para pintar. ¿Qué se podría hacer aquí con la paleta en la mano? ¿Dónde se metería uno para encontrar una armonía pictórica?».\nEta gero, gutun berean:\n«...de este deseo irresistible que sentí al llegar a Irún por los años de 1883 al 93, nació mi arte, y solo de esto.»\nLaister nekatzen eta aspertzen zan, ba, eguzki aldeko lurretaz, eta Euskalerriaren miñaz ikuturik, onera zetorren laisterka, egarri balitz bezela. Regoyosen nai aundiena, itz auek aditzera ematen dute:\n«...pensé en un pedacito de campo verde de Guipuzcoa o de Vizcaya, y que, entre caserios, bajo un cielo gris, me dejaran pacer como las vacas.»\nRegoyosek —dio Pio Barojak—, oso zintzo eta zentzuduna izan arren, bazirudien kaxkariñ xamarra zala. Aurren arima bezelakoa arena. Beti kontent, alai eta etsia. Bere arpegia irrifar batez alaitua. Edozeiñi galderak egiteko prest beti. Kristau bat ezagutu ta laister, galdezka asten zitzaion ia ezkondua zen, ia emaztea maite zuen, seme-alaba asko zituen, beste aurrik izateko asmorik bazuen...\nRegoyos ta biok —segitzen du Barojak— maiz itz egiten genuen pinturaz. Ego aldeko artistek gure Euskalerriaz ziotena gaizki iruditzen zitzaion Regoyosi. Aiek esaten zuten, alegia, Euskalerri eta beste olako lurralde ezeak ez dirala gai pinturarako, eta orregatik ez dirala emen pintore onak sortzen. Regoyosen iritzia oso bestelakoa zan. Ego aldeko eguzki biziari gorroto aundia zion.\n«Nik ez det ezagutu pintorerik —berriz Barojak— Regoyos bezin gatzadun eta azkarrik. Jendeak, ordea, txoro bat zala uste zuen, eta bere lanak disparate utsak».\n«Panteista zan, Izadiaren maitale sutsua; Etxebarria eta Arteta bezela. Paisaje batez lilluraturik, Izadiaren aurrean belauniko jarriko zirakean aiek».\n«Artearen landan euskel nortasunezko iru pintore bakarrik ditugu: bata Regoyos, euskalduna ez izan da ere; beste biak, Etxebarria eta Arteta, euskaldunak».\nRegoyosek noizean bein erakusketak egiten zitun, Donostian eta Bilbon. Oso gutxi saltzen omen zuen, eta saltzen zuena uskeri baten truke. Aren kuadroen aurrean jendea farrez asten zan. Rodrigo Sorianok kontatzen dunez Donostiko Novedadesn egindako\nerakusketa batean, erriko jauntxoak, señorituak, burla egitera joan ziran ara.\nDonostian, kuadro saltzalle zan Mr. Galan etxean, Regoyosen bi kuadro jarri zituzten agerian, Fuegos artificiales en el Casino eta Thun-thun en Ondarreta. Escuela de Artes y Oficios-eko ikasle nabarmenetatik lau edo bost mutil ara joan ziran, algara-jolasa egitera. Mutil aietatik bat Dunixi zan. (Dunixiren baimenarekin kontatzen dugu au.) Nork esan, gazte aiek, urteak igarota, inpresionista eta Regoyos-zale porrokatuak biurtuko ziranik? Beintzat, gure Dunixi maite orrek amaika lan eder, inpresionismo utsez, egiñak ditu.\nGure artista ongi ezagutu zuen Sebastian Gomez Eizagirre jaunak auxe kontatu digu garai artaz:\nEgun aietan Regoyos larri eta triste zebillen, ainbeste iseka eta purrustagatik. Mindua zegon gizona, bañan burla guziak ixillikan jasotzen zitun. Aren lanak berrogei ta amar edo eun pesetakin erosi zitezken. Gañera, oso errez erregalatzen zitun bere kuadroak. Eskuzabala zan.\nBein batean, Ategorrietan bizi zala, bi langille joan ziran bere etxera, konponketa bat egitera. Lana bukatuta, kalera bazijoazela pasilloan paretaren kontran zegon kuadro pilla aundi bati begiradatxo bat botatzeko gelditu ziran. Ori ikusita Regoyosek esan zien: Zer? Nere kuadroekin? Artu, artu zuentzat gustatzen zazkizuenak, eta eraman.\nEz pentsa orratik Regoyosek txartzat jotzen zuenik bere obra. Bai baitzekien arek goi mallako pintura egiten ari zala. Baita ere ordurako inpresionismo eskola eldua zala Europan.\nLen aitatu degun Galan etxea Gipuzkoa Plazan bertan omen zan, eta andik ez urruti Donostiko Museoa, gaur Correos dagon lekuan. Regoyosek Galanenean erakusteta bat bukaturik, kuadroak museoan utzi zitun, en depósito bezela. Kuadro asko ziran; toki gutxi, ordea, an gordetzeko. Orduko Museo-agintaria, On Pedro Manuel Soraluze —gizon jakitun eta atsegiña, bañan arterako bixta gutxikoa— kuadro guzi aiek pillaturikan, komun ondoan jarri zitun, pasillo estu batean. Eta an ere traba egiten zutela edo, lenbailen eraman zitzala agindu zion Regoyosi.\nDiru eskaxagatik Regoyosen obra talde eder ura gureganatzeko aukera ona galdu zuen orduan Soraluze jaunak. Gaur Donostian ia larogei regoyos badira, bañan ez Museoan, Aras-Jauregi jaunaren etxean baizik. Bilboko Museoak ere pilla ederra du. Gure San Telmo etxeak, ordea, iru edo lau bakarrik.\nObra ederra Regoyosena. Kuadro geienak, paisajeak. Bodegoi eta giza irudi eta erretratoak ere baditu, oso ederki lortuak. Dibujante bezela ez zan makala, grazia bereizia ematen baitzien bere dibujoeri. Album bat argitara eman zuen Album del Pais Vasco izenez, 15 litografiakin. An euskal oiturak azaltzen dira, dantzak, txistulariak, baserritarrak, erriak...\nEspaña negra delako denboran gai triste eta illunak bereizten zitun pintatzeko; adibidez, zezen jolasetan ildako zaldiak, Castillako prozesioak (Las víctimas de la fiesta, Los flagelantes de San Vicente), eta olakoak. Gero, Euskalerrian bizi ondoren, gure mendi, baserri ta zelaietaz zoraturik, joan zitzaion burutik beltz-zalekeri ura. Eta paleta garbitu zitzaion, baita adimena ere. Emen inpresionista utsa biurtu zan, emen egiazko artea sortu zitzaion, berak bein aitortu zuenez. Gure lurraldean edozein txoko zuen gai pintatzeko. Gaur, ollotegi bat; biar, baratz bateko azak, etzi eguzkitara zabaldutako arrantza sareak; etzidamu, eguzki lenen printzak laztanduriko elizatxo baten pareta zarrak. Inpresionista utsa izaki eta, argia bakarrik zuen gai pintagarria. Bañan emengo argia, apal, goxoa.\nGuk, oraingo eta emengo artezaleok gero eta maiteagoa dugu Regoyosen izen eta oroimena. Ezagutzen ari da, pixkanaka, artista aren izaera umil, alai eta atsegiña, aren arte fiñ ta jakintsua, baita ere —eta au euskaldunok ez dugu aztu bear— Regoyosek gure eusko lurrari zion zaletasun eta maitasuna.\nGero Egan-en azaldua, 1960gnean.


Haur Yoga: izen emateak irekita – TTiKLiK!\nHasiera/ttk-ikastaroak/garapena/Haur Yoga: izen emateak irekita\nHaur Yoga: izen emateak irekita\n2.148 1 minute read\nIZEN-EMATEAK IRAILAREN 15 ARTE!!!\n– Ariketak egiteko, algodoizko arropa erosoa eramatea komeni da. Galtzerdi pare bat edo hanka-hutsik. Behin ariketak ikasita, etxean ere egin daitezke: goizean, eguna energiaz hasteko edogauez, erlaxazioa hobetu eta tentsioak askatzeko.\nTTiKLiK!ELKARGUNEAn, 6tik 14 urteko haurrentzako YOGAREKIN JOLASTEN, JOGAREKIN IKASTEN kurtsoa antolatu dugu. Ostegunero, Garbiñe Etxanizekin, 18:15-19:15 ordutegian *ordutegi honek aldaketak jasan ditzake\nTaldea ateratzeko haur kopuru minimoa: 6 maximoa: 8\nGarbiñe Etxaniz haur yoga\nNola kudeatu genezake daukagun estresa?\nIKASTARO TRINKOA: 🍞ARTISAU OGI EKOLOGIKO TAILERRA. GAZIAK ETA GOZOAK


Lukas bakarrik dago nigaz.\nSan Paulo Apostoluak Timoteori egindako bigarren gutunetik\nAnaia maite: Dimasek Itzi egin nau: nahiago izan ditu mundu honetako gauzak, eta Tesalonikara joan da; Kreszente, barriz, Galaziara joan da eta Tito Dalmaziara. Lukas beste inor ez dago nigaz. Hartu egizu Markos eta ekarri zeugaz, lanerako oso ona dot-eta. Tikiko Efesora bialdu dot. Hona etortean, ekarri egizu Troaden, Karporen etxean, itzi neban soingainekoa, baita liburuak ere, batez ere pergaminoak.\nAlexandro errementariak kalte handia egin deust; Jaunak ordainduko deutso bere jokabidearen arabera. Kontu izan zuk ere horrekin, gogor jarri zan-eta gure irakatsien kontra.\nNire auziko lehenengo defentsan ez eban inork urten nire alde; bakarrik itzi ninduen danek; Jainkoak ez deiela kontuan hartu. Baina Jauna neugaz izan neban eta indartu egin ninduan, nire bidez mezua oso-osorik iragarria izan eiten eta jentil guztiek entzun egien.\nmendez mendekoa zure nagusitza. R/.\nbenetan dei egiten deutsoen guztiengandik. R/.\nUzta ugaria da, baina langileak gitxi.\nAldi haretan, Jaunak beste hirurogeita hamabi ikasle izendatu eta bere aurretik bialdu ebazan binaka, Bera joatekoa zan herri eta leku guztietara.\nEta esan eutsen: Uzta ugaria da, baina langileak gitxi. Egin, beraz, otoitz uzta-jabeari bialdu dagizala langileak bere uztara. Zoaze, arkumeak otso artera lez bialtzen zaituet. Ez eroan poltsarik, ez zakutorik, ez oinetakorik, eta ez gelditu bidean inori agur egiten.\nEdozein etxetan sartzen zareela, esaizue lehenengo: "Bakea etxe honetakoei!" Eta han bakezalerik bada, haren gain kokatuko da zuen bakea; bestela, barriz, zuen bake barik geldituko dira. Gelditu zaiteze etxe berean; eta jan eta edan daukenetik, zor jako-eta langileari bere saria.\nEz ibili etxerik etxe.\nHerriren batean sartu eta ondo hartzen bazaituee, jan jarten deutsuenetik, osatu bertako gaixoak eta esaiezue: "Hurrean dozue Jainkoaren erreinua".


Hizkuntza politikan lankidetzan jarraituko dute Jaurlaritzak, Nafarroako Gobernuak eta Euskararen Erakunde Publikoak\nActualizado 2019/04/15 14:03:17 CET\nEusko Jaurlaritzak, Nafarroako Gobernuak eta Iparraldeko Euskararen Erakunde Publikoak hizkuntza politika gaietan lankidetzan aritzeko konpromisoa berretsi dute hirugarren urtez jarraian, astelehen honetan, Hiruko Itunaren baitan. Euskararen Erakunde Publikoak Baionan duen egoitzan egindako agerraldian, hiru erakundeek 2017an sinatu zuten akordioaren aurtengo eranskina aurkeztu dute, 2019an zehar lankidetzan burutuko diren ekimenak zehazte aldera.\nHelduen euskalduntzean, hizkuntza gaitasunen egiaztapenean, euskararen erabileraren sustapenean edota euskararen inguruko ikerketan lanean arituko dira hiru erakundeak elkarrekin. Era berean, Hiruko Itunari esker azken urtean burututako ekimenen berri eman dute agerraldian hiru herri erakundeek.\nBingen Zupiria Eusko Jaurlaritzako Kultura eta Hizkuntza Politikako sailburuak, Ana Ollo Nafarroako Gobernuko Herritarrekiko eta Erakundeekiko Harremanetako kontseilariak eta Beñat Arrabit Euskararen Erakunde Publikoko presidenteak parte hartu dute prentsaurrekoan. Adierazi dutenez, 2017ko uztailaren 3an Iruñean sinatutako Hiruko Itunaren ondorioz, euskararen lurralde osoan hizkuntza politika kudeatzeko ardura duten erakundeen artean "inoizko elkarlanik eraginkorrena" garatzen ari da.\nHiruko Itunean jaso zenez, hiru erakundeek urtero zehaztu behar dute zertan gauzatuko den hizkuntza politikaren inguruko lankidetza, eranskin baten bitartez. Astelehen honetako aurkezpenean 2019ari dagozkion xehetasunak azaldu dituzte. Aurten bost dira jorratuko diren lan ildoak: Hezkuntza eta helduen euskalduntzea; Euskararen erabileraren sustapena; Euskararen aldeko sentsibilizazioa eta gogoeta guneak; Ikerketa soziolinguistikoa eta euskararen corpusa; Lankidetza Europako markoan.\nHezkuntzari dagokionez, ikasleen mugikortasuna eta trukeak erraztea adostu dute. Horretarako diagnosi bat egingo da eta familien beharrei erantzuteko proiektu pilotu bat definituko da. Ikasketak euskaraz jarraitu nahi dituzten ikasleei Euskal Autonomia Erkidegoko (EAE) unibertsitateetako sarbidea errazteko, aukera ezberdinak aztertuko dira selektibitatea oztopo gaindiezina izan ez dadin.\nHiruko Itunari esker 2018an jaiotako Eskola Futura proiektua ere sustatuko da aurten. Euskadi-Nafarroa-Akitania Berria Euroeskualdearen baitako ekimenaren helburua da mugaren bi aldeetako Iraskasle Ikasketetako ikasleak irakasle elebidunak bihurtzea, hau da, Hegoaldekoek frantsesa ikastea Iparraldean lan egiteko, eta Iparraldekoek, euskara ez dakitenek, euskara Hegoaldean ikastea urte bat edo bi urteko formakuntza intentsiboak segituz. Horrez gain, Euroeskualdearekin eta Euroeskualdeko Unibertsitateekin elkarlanean diploma edo titulu binazionalak sortzeko aukerak aztertuko dira.\nHelduen euskalduntzeari dagokionez, hiru erakundeek hainbat neurri adostu dituzte arloa egituratzeko helburuarekin. Besteak beste, 2019rako adostu da helduen euskalduntzean dauden laguntza dispositiboen diagnosia egitea, EAEn egiten ari diren ikerketak baliatuz. Horrez gain, adostu da Eusko Jaurlaritzak garatu duen Helduen Euskalduntzearen Oinarrizko Curriculuma Nafarroari egokitzeko bidea aztertzea, mailak lortzeko behar diren eskola orduak zehaztuz eta adostuz. Era berean, helduen euskalduntzean ari diren profesionalei aukera emango zaie helduentzako euskararen irakaskuntzan erakunde bakoitzak antolaturiko prestakuntza ekintzetan parte hartzeko.\nEuskararen erabileraren kasuan, gazteei zuzendutako egitasmoak, ingurune digitalari lotutakoak eta arlo sozioekonomikoaren gainekoak lehenetsiko dira aurten. Horrela, aztertuko da hiru erakundeen elkarlana eramatea Euskarabentura, Bertso Udalekuak, Mingaina dantzan edota Euskal Kirolari bezalako proiektuetara.\nMugaz gaindiko egonaldi proiektu esperimental bat antolatzea ere aztertuko dute hiru herri erakundeek eta, ingurune digitalari dagokionez, Euskarazko Wikipediaren proiektuaren inguruan sustatuko da elkarlana.\nArlo sozioekonomikoari erreparatuz, lehenik eta behin hiru lurralde eremuetan arlo sozioekonomikoan euskara sustatzeko dauden praktikak eta ekimenak ezagutzea eta aztertzea bilatuko da. Horren ondoren, lurralde bakoitzaren errealitateak kontuan hartzen dituzten enpresak laguntzeko moduak aztertuko dira.\nEuskararen inguruko sentsibilizazioari dagokionez, herritarren aktibazioa sustatzeko eta erabilera bultzatzeko, Euskaraldia da hiru erakundeak partekatzen ari diren programa nagusia. Eusko Jaurlaritzak eta Topaguneak proiektua proposatu ostean, hiru erakundeak izan ziren sustatzaile lehendabiziko edizioan eta hirurak izan zituzten ordezkariak Euskaraldia koordinatzeko batzordean.\nHorrela, Eusko Jaurlaritza, Nafarroako Gobernua eta Euskararen Erakunde Publikoa berriz ere izango dira sustatzaile 2020an egingo den bigarren edizioan. Era berean, erakundeek elkarrekin hartuko dute parte Euskaraldiaren eraginkortasuna neurtzeko azterlan batean.\nBestalde, hiru erakundeek izango dituzte kideak Euskararen Aholku Batzordean eta HAKOBAko batzordeetan. Halaber, erakunde bakoitzak antolatzen dituen gogoetaldi gune eta ekitaldietan gainontzeko erakundeen parte hartzea bilatuko da.\nIkerketa soziolinguistikoaren alorrean, elkarlana batik bat Euskararen Adierazle Sistemaren (EAS) inguruan sustatuko da. 2017ko abenduan aurkeztu zuten hiru erakundeek EAS, Gipuzkoa, Araba eta Bizkaiko aldundiekin batera. Tresnak euskararen egoeraren inguruko informazioa era planifikatuan eta sistematikoan eskaintzen du, hainbat adierazleren bitartez. Euskararen lurralde osoa hartzen du barne eta hainbat ikerketa ezberdinetatik ateratako datuak eskaintzen ditu.\nEuropako Eskualde Garapenerako Funtsak proiektuaren %65 ordaindu du, Espainia-Frantzia-Andorra Interreg V-A programaren bitartez (POCTEFA 2014-2020). Orain, 2019an zehar erronka izango da Euskararen Adierazle Sistema garatzea eta lurralde bakoitzaren errealitateak hobeto hartzea kontuan. Horrez gain, Euskaraldiaren emaitzen ikerketa burutuko da eta komunikabideei buruzko azterketen metodoa partekatuko da.\nHalaber, euskararen corpusa handitzeko bidean, parte hartzaileek 2019rako adostu dute Hegoaldean garatu diren dispositiboak aztertzea. Bestalde, Euskararen Aholku Batzordearen Terminologia Batzorde Atal Berezian hiru lurraldeetako adituak integratuko dira eta Eusko Jaurlaritzako terminologia adituekin lankidetza egonkortuko da, Iparraldeari berezituak zaizkion terminoak sartuz Euskalterm terminologia datu basean.\nAgerralduian egindako adierazpenetan, Bingen Zupiriak hitzarmenaren eraginkortasuna nabarmendu du: "Euskararen lurralde osoan hizkuntza politika kudeatzeko ardura dugun erakundeon arteko inoizko elkarlanik eraginkorrena" da.\nAna Ollok azpimarratu du Hiruko Ituna "garrantzi handikoa" dela Nafarroaren ikuspuntutik: "Antolatutako lankidetza, interesen trukaketa, ezagutza, jakituria eta esperientziak elkarbanatzeko lana benetan eskertzekoa da".\nAzkenik, Beñat Arrabitek lankidetzaren "izaera estrategikoa" azpimarratu du: "Hizkuntza politikan garrantzitsua da partekatzea bakoitzak daukan esperientzia, jakitatea eta informazioa. Lankidetza teknikoa ere funtsezkoa da, eta badaude beste gai batzuk estrategikoak direnak: helduen euskalduntzea, adibidez".


Euskal Balezaleen Triskantza dokumentalaren proiekzioa – Beasaingo Udal Euskaltegia\nEuskal Balezaleen Triskantza dokumentalaren proiekzioa\nPosted by udaleuskaltegia on 2017/01/18 in Sailkatugabeak | ∞\nGaur Beasaingo Udal Euskaltegian oso bisita berezia izan dugu. Izan ere, Ander Arrese, Suhar arkeologia taldeko kidea eta urpekaria eta Beñat Iturriotz, arkeologoa, Gogoan ekoiztetxeak eta Suhar arkeologia taldeak elkarlanean sortu eta landutako proiektua, “Euskal Balezaleen Triskantza” izenekoa aurkeztera etorri zaizkigu.\nEzaguna da euskal balezaleak munduan zehar ibili zirela garai batean, munduan zehar baleen arrantzan. Ibilbide horietan, Islandian ere izan ziren, nonbait, eta, han, duela 400 urte erahilak izan ziren 32 euskal bale arrantzaleen historia ikertu, oroitu eta zabaldu nahian sortu zuten proiektu hau.\nLan horren ondorioa da gaur Udal Euskaltegian ikusi dugun dokumentala eta, ondoren, ikasleekin hitz egiteko aukera izan dugu oso giro atseginean. Benetan gauza interesgarriak ikasi ditugu. Mila esker bioi bihotz-bihotzez!


Musika hitzorduak bihar eta etzi | El Diario Vasco\nTolosa GoierriMusika hitzorduak bihar eta etzi\nMusika hitzorduak bihar eta etzi\nEL DIARIO VASCO Miércoles, 13 junio 2018, 00:15\nBihar Musikale jaialdiaren barnean, Mammut & The Palmeras Stuck emanaldia izango da 20:00etan karpan izango da. Etzi ostirala, Txindata musika eskolako ikasleek ikasturte amaierako kontzertua eskainiko dute, eliza atarian, 19:00etatik aurrera.\nLarunbatean, Ormaiztegiko Txirrindularien Lagunak Elkarteak antolatuta, Ormaiztegi Biasteri zikloturista martxa egingo dute. Martxari hasera 7:00etan emango zaio eta Biasterira 15:00ak aldera iritsiko direla aurreikusten dute.Guztira 140 kilometro.\nEtxeko ekonomia kudeatzeko ikastaroan izena emateko azken eguna gaur Erreka garbitzea ostiralean


Irekia Eusko Jaurlaritza - Gobierno Vasco :: Eusko Jaurlaritzak uztailean itxiko du bilera bilaterala Espainiako Gobernuarekin egiteko dauden transferentziei eta aurkeztutako errekurtsoak kentzeari lotutako gaiak aztertzeko\nEusko Jaurlaritzak uztailean itxiko du bilera …\nEusko Jaurlaritza eta Espainiako Gobernua hil honetan bilduko dira transferentziei eta errekurtso judizialei buruz hitz egiteko (Gobernu Kontseilua)\n\n\n\n\n\n\n\nEusko Jaurlaritzako Gobernu Kontseilua aste honetan bildu da,\neta zenbait erabaki hartu ditu.\nEusko Jaurlaritzaren bozeramaile Josu Erkorekak\naditzera eman du zein gai eztabaidatu diren eta zer adostu den.\nEusko Jaurlaritzak Espainiako Gobernuarekin bildu nahi du\nhainbat gairen inguruan hitz egiteko.\nBaliteke bilera uztail honetan egitea.\nGai hauen inguruan hitz egin nahi du Eusko Jaurlaritzak:\nEgiteke dauden transferentziak : trenbide-lineen kudeaketa, autobideak\neta Pasaiako Portua.\nIndarkeria politikoaren Biktimak Babesteko Legeari buruzko\nerrekurtso judizialak kentzea.\nEta beste gai judizial batzuk,\nzerikusia dutenak Euskadiko Aurrekontu Legearekin\neta lege horretan ezarritako soldata-igoerekin.\n“Nire Karpeta-Mi Carpeta” proiektuari buruz ere hitz egin da.\nProiektu horren bidez, Euskadiko herritarrek\naukera izango dute Euskal Administrazio Publikoarekiko gestioak egiteko\nweb orri bakar baten bidez, interneten.\nEusko Jaurlaritzak 12 hilabeteko epea ezarri du,\nentitate publikoek web orri horretan jar dezaten\nherritarrei zuzendutako informazio guztia.\nGobernu Kontseiluaren gai-zerrenda ikusteko: Gai-zerrenda\nAkordio garrantzitsuenak ikusteko: Prentsa-dosierra


Elika alimentos | Higiene-arau errazagoak txikizkako merkatari txikientzat eta elikagaiak dohaintzan emateko - Elika alimentos\nBidaltze data 24 ekaina, 2020\nEuropako Batzordeak jarraibide berriak argitaratu ditu. Jarraibide horiek orientabidea ematen dute elikagaien segurtasuna kudeatzeko sistemei buruz, elikagaien txikizkako salmenta-jardueretarako, elikagaiak dohaintzan ematea barne. Ekimen horren xedea da enpresa txikiei (bestak beste, harategiak, okindegiak, janari-dendak eta izozki-dendak) laguntza ematea elikagaien ekoizpen segurua bermatzeko EBren arauak ezartze aldera.\nGidak arau horiek ezartzeko modu erraz bat proposatzen du. Azpimarratu egiten du garrantzitsuak direla higiene-praktika egokiak, horiek nahikoak izan baitaitezke txikizkako denda txikietan. Halatan, lagundu egingo zaie Arriskuen eta Kontrolgune Kritikoen Analisian (APPCC)oinarritutako prozeduren(nahiko zailak)eragileei. Elikagaien segurtasunak bermatuta jarraitzen du jarraibide horietan. Batik bat, Elikagaien Segurtasunerako Europako Agintaritzaren bi zientzia-iritzitan oinarritzen dira.\nElikagaiak dohaintzan emateko EBren jarraibideetan (2017an onetsiak) oinarrituta, gidak are gehiago errazten du elikagaiak dohaintzan ematea; izan ere, elikagaien banaketa segurua bermatzen laguntzen duten higiene-praktika egokien gehigarriei buruzko gomendioak ematen ditu. Elikagaiak dohaintzan ematea segurtasunaren arloko erronka espezifikoa izan daiteke, banatzen diren elikagaiak euren bizitza erabilgarriaren amaieran egon baitaitezke, bai eta eragile gehigarrientzat ere (elikagai-bankuak eta ongintzako beste erakunde batzuk, besteak beste), elikagaiak hornitzeko katea oso zabala baita.\nCovid-19aren pandemiarekin lotuta, elikagaiak dohaintzan emateko eskaerak gora egin du, eta, testuinguru horretan, gida berri horrek laguntza ematen die tartean dauden eragile guztiei. Oro har, komunikazio berri hori bat dator erabat Batzordeak duela gutxi bere egin duen “baserritik mahaira” estrategiarekin; izan ere, eragin mesedegarria izan dezake elikagaien xahuketa murrizteko eta elikagaien segurtasuna sustatzeko, erraztu egiten baititu elikagaiak dohaintzan emateko praktika seguruak.\nBatzordearen jakinarazpena - Elikagaien segurtasuna kudeatzeko sistemei buruzko jarraibideak, elikagaien txikizkako salmenta-jardueretarako, elikagaiak dohaintzan ematea barne


Denbora adieraztea: urte (hiru urtean / hiru urtetan / hiru urteetan) - JAGONET galde-erantzunak\nDenbora adieraztea: urte (hiru urtean / hiru urtetan / hiru urteetan)\nZuzena al da Kirolari horrek hiru urtetan irabazi du lasterketa: 2004an, 2008an eta 2012an esatea?\nBai, esaldi hori zuzena da. Euskaltzaindiaren 110. arautik hartutakoa da honako pasarte hau: “Inesiboko (-n) sintagma hauei dagokienez, mugagabea erabiltzea zilegi izanagatik, mugatu singularra erabiltzea hobesten da honako kasu honetan: zenbatzailedun sintagma horrek adierazten duen denbora etengabeko unitate bakar gisa hartzen denean, hots, inesiboaren bidez prozesu edo gertaera baten iraupena adierazten denean. Adibidez: Hiru astean asko hazi da haurra. Hiru urtean ikasi du euskara. Lau urtean lan egin du Afrikan”. Horietan denetan iraupena (‘aldia’) adierazten da.\nIraupenik adierazten ez denean, noski, mugagabeak ohiko lekua du. Hiru urteko iraupena adierazi beharrean hiru urte desberdinetan gertatu den zerbait adierazi nahi bada, mugagabea beharko da: Lau urtetan antolatu dute danborrada.\nHorren arabera, aldiari (zenbat denbora(z)?) erreferentzia egiteko, hiru urtean da zuzena; eta kopurua (zenbat aldiz?) adierazteko, hiru urtetan da zuzena. Beraz, Kirolari horrek hiru urtetan irabazi du lasterketa: 2004an, 2008an eta 2012an da zuzena testuinguru horretan (eta hala beharko luke 2004an, 2005ean eta 2006an balitz ere).\nIkus hau ere: "Kuantifikazioa adieraztea: asko (urte askotako / urte askoko)" (JAGONET).\n"zenbatzaileak eta iraupena (hiru astean / hiru astetan)" (EBE)\n"zenbatzaileak eta leku-denborazko sintagmak (-ra/-tara: 5 kilometrora/kilometrotara; 5 graduan / 5 gradutan; 5 euroan / 5 eurotan...)" (EBE)\nZalantza-mota: morfologia > kasu-markak, morfologia > zenbakiak, sintaxia > aditza\nUnitate-mota: hitzak > izenak, zenbakiak > kardinalak


Hainbat etxebizitzatan lapurreta egin dutela eta, adi ibiltzeko eskatu du Udaltzaingoak - Azkoitia - Maxixatzen.eus\nHainbat etxebizitzatan lapurreta egin dutela eta, adi ibiltzeko eskatu du Udaltzaingoak\nMaxixatzen.eus 2019-08-13 15:01\nLapurrek jarritako markak edo seinaleak. (Azkoitiko Udala)\nUdaltzaingoak azaldu duenez, lapurreta egin duten etxebizitza batzuetako sarrerako ateetan marka edo arrasto jakin batzuk agertu dira, silikonarekin eginak. Halakorik ikusiz gero, Udaltzaingoari edo Ertzaintzari abisatzeko deia egin du udalak.\nAzken egunetan Azkoitiko hainbat etxebizitzatan lapurreta egin dutela eta, adi ibiltzeko eta bakoitzak norbere esku dituen neurriak hartzeko eskatu du Udaltzaingoak. Udaltzaingoak azaldu duenez, lapurreta egin duten etxebizitza batzuetako sarrerako ateetan marka edo arrasto jakin batzuk agertu dira. "Armiarma sarearen itxura dute markek, eta lapurrek bizilagunak etxean edo oporretan dauden jakiteko erabiltzen dituzte horiek; silikonazko hari mehe moduko bat izan ohi da", jakinarazi du Udaltzaingoak.\nBebarruetan halakorik ikusiz gero, Azkoitiko Udaltzaingoarekin edo Ertzaintzarekin harremanetan jartzeko eskatu du udalak, Udaltzaingoaren 943-85 71 71 telefono zenbakira edo Ertzaintzaren 943-08 37 80 telefono zenbakira deituta.


"Altxorrak" zutik iraun dezan\n2018ko urriaren 22a, astelehena | Ordua Euskal Herrian 17:00:02\nAlegiako gaztetxeak 30 urte\nOrain 30 urte jarri zuten martxan Alegiako gaztetxea, eta bizirik jarraitzen du egun; urteurrenaren leloak dioen moduan: Zutik, bizirik eta bibalabirjen!.\nAlegiako udaletxea okupatutu zuten 1996an, gaztetxea ez botatzeko mobilizazioen barruan.\nAlex Goikoetxea gaztetxeko kideak gogora ekarri du 1987an Alegiako tren geltokiko biltegia okupatu zutenean zegoen giroa: “Gazte mugimendu handia zegoen; trantsizio garaiko urte horien bukaera zen, musikaren egoera berezia zen… Eurek nahi zituzten ekintzak egiteko Alegian bertan leku alternatibo bat behar zutela nabaritu zuten herriko gazteek”. Goikoetxeak ez zituen bizi izan urte haiek, baina, gaztetxea martxan jarri zutenen ahotik, hainbatetan izan du horien berri.\nZiklox Garaialde musika taldea osatu zuten Alegiako Gazte Asanbladan zebiltzan gazte batzuek, eta gaur egun Bulebarra deritzon inguruetan zegoen hiltegi zaharra okupatu zuten entseguetarako. Hori izan zen lehen txinparta. “Gazteekin hitz egin gabe, udalak segituan bota zuen hiltegia, beste proiektu bat martxan jartzeko; horrek erreakzioa sortu zuen gazteen artean, eta tren geltokian zegoen biltegi zahar bat okupatu zuten”, azaldu du Goikoetxeak. Bertan daude ordutik.\nKontzertuek garrantzi handia izan zuten Alegiako gaztetxearen lehen urteetan, eta horretan zerikusia izan zuen garai hartan musikak zuen berezitasunak: “Orduan ez ziren existitzen gaur egun egiten diren musika jaialdi handi horiek. Sortu berri ziren taldeek, beraz, gaztetxeak-eta baliatzen zituzten kontzertuak emateko”. Gaztetxeen zirkuituan sartu zen Alegiakoa ere eta hainbat talde igaro ziren bertatik: Madarikatuak, BAP, Anestesia, Su Ta Gar, Kortatu…\nKortatu taldearen kontzertua Alegiako gaztetxean, 1988an.\nUdalarekin tirabirak izan zituzten hasierako urteetan. Hain justu, 1996an udalak akordioa egin zuen Renferekin aparkaleku berri bat egiteko, eta gaztetxea botatzeko asmoa zegoen proiektua gauzatzeko. “Baina hainbeste urtean autogestioan aritu ondoren eta horrelako leku bat izanik, euren proiektuak etorkizuna zuela eta aurrera jarraitu beharra zeukatela ikusi zuten gazteek”. Goikoetxeak gogoratu du mobilizazioak izan zirela urte haietan, eta, besteak beste, astebetez udaletxea okupatu zutela. “Orduan ikusi zen Alegiako Gazte Asanbladak zenbateko indarra zuen. Eskualdetik ere jaso zuten babesa, eta, azkenean, zutik jarraitu zuen gaztetxeak”.\nHerriko festetan antolatzen duen egitarauagatik ere bada ezaguna Alegiako gaztetxea. Hasiera batean, Festa alternatiboak izenarekin antolatu zituzten jaiak, udalak antolatzen zituenei aurre eginez eta autogestioa bultzatu asmoz. Egun, ordea, harreman ona dute udalarekin, eta Bibalabirjen izena du gaztetxeak antolatzen duen jaiak; festetako batzordeak antolatzen duen egitarau ofizialaren osagarri izaten da beti. Ekitaldi bateratuak ere izaten dituzte; zubiko Zahagiardoa, esaterako. “Udalaren laguntza jasotzen dugu festak antolatzeko, eta eskertzekoa da”, adierazi du Goikoetxeak, eta gogora ekarri du “oso giro berezia” izaten dela Zahagiardoan.\nAlegiako Gaztetxea, gaur egun.\nGaztetxea ez dela enpresa bat eta ez duela sarrera ekonomiko finkorik nabarmendu du Goikoetxeak: “Leku alternatibo bat da, jende gaztea eta ez hain gaztea nahi duen ekimenak garatzera, jendearekin sozializatzera, eta pentsaerak elkarbanatzera joan daitekeena; eta horrek, noski, autogestioarekin lotzen zaitu”. Gaztetxean egonda eta ekimenetan parte hartuta, bertako kide sentitzeko aukera izaten dela gaineratu du Goikoetxeak, eta horrek espazioaren kudeaketan eta autogestioan parte hartzera bultzatzen duela: “Zerbait gaizki dagoela ikusten baduzu, hori konpontzeko edo bideratzeko beharra sentitzen duzu. Behar horri segika, norbera saiatzen da arazoari irtenbidea ematen kanpoko baliabideren bati heldu aurretik”.\nHasierako urteekin alderatuta, aldatu egin da giro politikoa eta soziala. “Gaztetxea okupatu zuten unean gazteek bazekiten zein zen helburua, zeren kontra zeuden, eta zer egin nahi zuten”. Goikoetxearen ustez, gaur egun bere horretan jarraitzen du helburu horrek. “Baina kanpo faktore gehiago daude, eta, esaterako, aisialdirako modu ezberdin asko daude. Gaur egun, bertara joaten diren gazteentzat egokitutako gunea da gaztetxea”.\nEraikinak berak ere izan ditu aldaketak. Kanpotik, hainbat kolore izan ditu, eta gorriz margotuta dago egun. Agertoki handi bat du barruan, eta bigarren solairua eraiki dute azken urteotan; hori izan da aldaketa nabarmenena. Ate berezi bat ere badago, hasierako urteetatik gaur egunera arteko pegatinaz betetakoa; gaztetxera joan izan diren musika taldeenak dira horietako asko.\nGaur egun, ostegunetan elkartu ohi dira gaztetxeko kideak, ekimenak antolatu behar dituztenean, batez ere. “Denen iritziak kontuan hartzen ditugu erabakiak hartzean”, azaldu du Goikoetxeak. Bestalde, musika jotzeko elkartu ohi dira bertan, eta bertsotan aritzeko talde bat ere badago. Gaztetxean parte hartzeko ateak irekita daudela nabarmendu du alegiarrak, eta, zentzu horretan, azken urteotan Gazte Eguna antolatzen hasi dira belaunaldi berriek pausoa eman dezaten bidea errazteko. “Ikusten genuen kostatu egiten zela gazte berriak etortzea. Gazte Egunarekin protagonismoa ematen zaie sartu berri diren gazte horiei edo sartzeko pausoa eman nahi dutenei”. Arrakasta izaten ari da ekimen hori. “Eta mantendu beharreko ohitura da”.\nUrtero-urtero ospakizuna izaten dute abenduan, eta aurten ekitaldi ugari egin dute dagoeneko. “Uste dut inoiz baino jende gehiago dabilela gaztetxean, bai ekintzak egiten direnean, eta baita antolatzerakoan ere”, adierazi du Goikoetxeak. Hain justu, bihar izango dute urteurreneko egun nagusia, eta egitarau zabala daukate prest. Besteak beste, ohiko babarrun jatea izango dute gaztetxean, eta musikak bere tartea izango du gauean; EtsaiakEroak –disko berria aurkeztuko dute– eta Nomadak taldeen kontzertuak izango dira.\nEz daude leku berean 30 urte iraun duten hainbeste gaztetxe, eta horietako bat da Alegiakoa. “Zer pentsatua ematen du gaur egungo gaztetxea hainbeste jenderen ekimenari esker daukagula ikusteak. Gaur egun lanean ari garenon eta atzetik datozen gazteagoen esku dago etorkizuna, eta aurrera segitzeko asmoa dugu, altxorra baita herrian horrelako leku bat izatea”.\nKanal hauetan artxibatua: Okupazioa | Alegia


Ilusioa da edozein aldaketarako akuilu nagusia eta Syrizaren garaipenak zerbait ekarri badu horixe da, ilusio haize bolada ederra Troikak menderatzen duen Europako gotorlekura. Ilusioaren aurretik, alabaina, pobrezia, etsipena eta etorkizun eza norbere larrutan jasatea ezinbestekoa bide da bestelako aukerei ateak irekitzeko.\nHorixe izan da Grezian gertatutakoa eta orain ikusteko dago miseria barreiatu den Europako beste herrialdeetan Greziakoak zein eragin izango duen. Espainian, Portugalen, Italian… pobrezia eta etsipen maila sakonagoa beharko da erantzuteko edo hangoak balio dezake hauek lehenago erreakzionatzeko? Datozen hilabeteetan lehen erantzunak ikusiko ditugu, bereziki Espainian, eta Grezian moduan, Podemos indar politiko berrian finkatuko dira Europa osoko begiradak.\nAlexis Tsiprasek ate berriak ireki ditu Grezian eta orain guduaren ordua da. Europako demokrazia ereduak erakusten du herritarren sostengua lortuz gero, egiazko alternatiba aurkezten duen indar batek eskura dezakeela gobernua; orain ikusi beharko da, Syrizari horretarako egiazko aukerarik uzten zaion, indar mediatiko eta ekonomiko nagusiak greziar oligarkiaren esku daudenean. Troikak bereziki lagunduko duen Greziaren oligarkia indartsuaren aurka egin beharko du lehenik Tsiprasek; eta, aldi berean, Troika beraren aurka.\nOligarkiarekiko borrokan bere pribilegioen murrizketari ekin beharko dio, aberastasuna era justuagoan banatzeko modu bakarra; eta Europar Batasunarekin bere zor publikoaren negoziazioa bideratu beharko du (240.000 milioi euro, BPGren %175), zati bat kitatuz eta beste bat epe luzera bideratuz. Tresna interesgarri zein ezinbestekoa jarri beharko du abian Syrizak horretarako, zorraren auditoriarena. Hego Amerikan egin dira halako esperimentuak, bereziki Ekuadorren, baina ez Europan. Zorraren errealitatea herritarren aurrean biluzteko aukera bikaina da.\nDenak adierazten du Europar Batasunak bere alde malgua erakutsiko duela oraingoan, batez ere beste herrialde batzuetan gisa bereko fenomenoak saihesteko. Nola eta noraino? Inork ez daki, baina unea laborategikoa da, Greziakoak egoera berriak ireki ditzakeelako maila guztietan. Irekiko al ditu!\nZor kontuetan, hala ere, eskandalua ez da estatuen zor publikora mugatzen, gizarteko esparru askotan ikus liteke nola sistema ekonomiko eta politikoak babesten duen bankuen jarduera, hauen jokamolde ugari moralaren eta herritarren duintasunaren aurkakoak izan arren. Etxebizitzen hipotekak eta etxegabetxeak izan daitezke ezagunenak, baina azpiegitura handien eraikuntzarako instituzioek lotutako zorpetzeetan ere ez da eskandalu gutxi, izan itzaleko bidesarien formulapean egindakoetan edo bestelakoetan.\nHonako hau, adibidez, gertuko adibide bat da: azpiegitura handi bat eraikitzeko euskal instituzio batek mailegu handi bat eskatzen du. Baina hauteskundeen ondorioz, gobernu aldaketa eta proiektu aldaketa dator azpiegitura horrekiko, eta jadanik instituzioak ez du mailegu hori guztia behar. Baina, finantza sistemak ondo lotuak ditu halako egoerak, bai mailegu handiak eskatzen dituzten azpiegitura proiektu erraldoiak babesteko, eta baita bankuek diru etekinak bai ala bai lor ditzaten ere. Horregatik, baldintza bat jartzen diote instituzioari: dirua emango dizut, baina dirua erabili ala ez, zuk interes bat ordainduko didazu hainbat denboran. Ados, diote agintariek.\nBaina proiektu berria bideratu duten agintari berriek halako dirutzarik behar ez dutenez, saiatzen dira birnegoziatzen maileguaren baldintzak: ez, ez da posible diote bankuek. Eta adostasunik ez dagoenez epaiketara doa auzia. “Ez –dio epaileak– bankuek arrazoi dute eta zuk –instituzioari– adostutakoa ordaindu beharko duzu”.\nGipuzkoako Hondakinen Kontsorzioan gertatutakoa da. EAJk Gipuzkoako Diputazioa kudeatzen zuenean GHK-k mailegua eskatu zuen Zubietako errauste planta egiteko eta swap formulapean lotu Caixabank eta Banestorekin. Ia 60 milioi euroko kostearekin interesetan, urtez urte GHK-k ordaindu behar duena, berdin dio mailegua erabili hala ez. Kasu honetan epaileek bankuen alde egin dute. Zorraren auditoriak zer esango luke? Bai, gauza bat da hauteskundeak irabaztea eta oso bestelakoa sistema aldatzea.


Ikastola itxita dago, baina lanean ari gara - Axular Lizeoa\nIkastola itxita dago, baina lanean ari gara\nAgintari eskudunen erabakiaz, Euskadiko ikastetxe guztietan eskola jarduera presentziala aldi baterako eten da. Horregatik, ikasleak ezingo dira ikastolara etorri. Neurria bihar, martxoaren 13an indarrean jarriko da.\nDena den, ez da ulertu behar jarduera presentziala eteteak ikas-jarduerarik ez egotea dakarrenik. Hori dela-eta, jakizue Axular Lizeoan kontingentzia-plana diseinatuta daukagula eta gaur bertan aktibatu dugula.\nAzken egunotan, itxiera-egoera hipotetikoaren aurrean zer egin erabakiko lukeen taldea sortu dugu. Diziplinarteko talde horrek ikastolako etapa guztietako errealitate, behar eta posibilitateak analizatu ditu, gure ikasleen beharrei ahalik eta hoberen erantzuteko asmoz.\nGogora ezazue lehentasun oinarrizkoena osasuna dela. Horregatik, aholku ofizialei jaramon egiteko eta dokumentu honetan zehazten diren neurriak arretaz jarraitzeko eskatzen dizuegu.\nZuen seme-alabei lasaitasuna transmititu nahi diegu, egoera berezi hau aukera bat dela uler dezaten, gaixotasunen kutsapena eragozteko hainbat higiene-neurritara guztiok ohitzeko aukera alegia.\nBihartik aurrera nola egingo dute lan ikasleek?\nBihar, ostirala, ikasle guztiek bukatu gabe dauzkaten zeregin, lan, ikasketa eta berrikusketak eguneratuko dituzte. Egunaren amaiera aldera, Inikaren bidez familia guztioi mezua bidaliko dizuegu. Bertan, zuen seme-alabaren lan-plangintza, metodologia eta, adinak hala ahalbidetzen badu, erabiliko ditugun bitarteko tekniko telematikoak zehaztuko dira.\nBerez, autoritateek egoerak hamabost egunez irautea aurreikusten dute. Hori dela-eta, eguna pasa ahala ikasleen beharretara egokitzen eta erantzuten joango gara. Hortaz, tutoreek familia eta ikasleekin komunikatzeko, jarraipena egiteko eta feedbackerako erabiliko dituzten kanalak azalduko dizkizuegu.\nAgertoki berri honetan koordinazioa, komunikazioa eta guztion inplikazioa ezinbestekoak dira. Inoiz baino garrantzitsuagoa da taldean lan egitea, kolaboratzea eta berrikuntza-bideak jorratzea. Gauza horiek guztiak gure ikastolaren jardunean txertatuta daude. Zaudete lasai.\nZer gertatzen da eskolaz kanpoko jarduerekin eta ikastolak eskaintzen dituen beste zerbitzuekin?\nOsasun eta Hezkuntza Sailen aginduak betez, ikastolaren ardurapean dauden eskolaz kanpoko ekintza eta zerbitzu guztiak aldi baterako etengo dira eskola-jarduerak normaltasunera bueltatu arte.\nAldez aurretik, zuen laguntza, ulergarritasun eta kolaborazioa eskertzen dizkizuegu.\nJaso ezazue gure agurrik beroena.


Federación Guipuzcoana de Hockey - ERREALAK EZIN LIDERRAREKIN\nERREALAK EZIN LIDERRAREKIN\nErrealak 2-0 galdu zuen Madrideko Club de Campo-ren aurka, ligako liderraren aurka alegia. Emaitza honekin txuri urdinak zazpigarren postuan amaitu dute ligako lehen itzulia, eta ez diote bigarren zatiari hasiera emango otsailaren 22ra arte. Baina, hurrengo aste bukaeran (abenduaren 19-21) donostiarrak Bartzelonan izango dira, Erreginaren Kopa jokatzen. Bertan, Atletic Terrasa izango dute aurkari, beti ere talde gogorra, eta are gehiago lehiaketa beren etxean jokatzen baita.\nJoan den igandean jokatutako partiduan, donostiarrak Club de Campo izan zuten aurkari, iaz Erreginaren Kopa irabazteaz gain, Europa mailan hockey salan txapeldun eta Copa de Europan bigarren izan den talde indartsua. Talde honek jokalari internazional ugari ditu (6 espainiar, argentinar bat, belga bat, holandesa bat). Hala ere, Erreala ez zen beldurtu, eta nor baino nor aritu zen, markagailuan aurreratzeko zenbait aukera izanik. Baina aurreko denboraldian gertatu bezala, errealak ezin bere aukerak ongi aprobetxatu. Atsedenaldira hutsekoarekin iritsi ziren.\nBigarren zatian, Club de Campo-koak aurrera bota zuten taldea, eta arean izandako jokaldi nahasi baten ostean markagailuan aurre hartu zuten. Errelak izan zuen berdintzeko aukerarik, baina azkenean, amaierarako 4 minutu falta zirela, madrildarrek bigarren gola sartu zuten, amaierako 2-0 lortuz.


Top 15 ACT Azterketa aholkuak\nIkasleak eta gurasoak Estrategiak eta ikasketak\nTop 15 ACT Aholkuak Ace Test-ekin\nACT duzu lortu duzu? Prakak beldurtu zuretzako zer dagoen zuretzako probak probatzeko hainbat aukera aztertzeko arrastatzen duzunean ? Beno, botoia. Hurrengo ACT aholkuak ACT puntuazio hobea lortuko duzu. Beraz, mutil txarrak hauek ikasi, ondo?\nEz da tramankulu orririk onartzen.\nGehien 15 ACT Aholkuak\nErantzun galdera bakoitza\nBai, gogorrak ere bai. Ez zaizu zigortuko SAT proba zaharra hartzen ari bazara bezala asmatzea.\nErregistroari dagokionez, SAT birbideratutako azterketak , lehen aldiz 2016ko martxoan administratzen zenak, ez du zigorrik egingo erantzukizun okerrak ere bai.\nErabili POE asmatzea aurretik\nPOE ezabatze prozesua da . Galdera bakoitzak gutxienez irtenbide bat izango du. Fisikoki erantzun hori gurutzatzea ezinezkoa izango da erabiltzea, eta behar bezala asmatzen lagunduko dizu. Gero atzera begiratu eta gutxienez beste bat gurutzatu dezakezu.\nGaldera erraz guztiak erantzun lehenbailehen, gero zailtasunak mugitu. Galdera luzeagoak eta zailagoak ez dira galdera errazak baino puntu gehiago merezi. Beraz, ahalik eta azkarren dezakezu puntu guztiak.\nProba horretan, ez duzu denbora gehiago behar izango norabideak irakurtzeko, beraz, bost minutu behar badituzu zer egin jakiteko, bost minutu gutxiago beharko dituzu puntuak lortzeko.\nErantzunaren orrian, hau da. ACT makina batek sailkatzen du; zure oilasko hutsetik irakurtzeko mekanismoarekin interferentziak ematen badituzu, puntuetan galdu ditzakezu.\nMantendu ola labean ahalik eta garbi gisa.\nEkarri bi gomazko poltsak: bata eta bestea garbitzeko beste borragoma bat behar duzu zure ovalak guztiz konpondu ahal izateko. Ez duzu ezabatze-marka nahi, zure erantzunak nahastu eta puntuak galduko dituzu.\nProbako atal batzuetan, 30 segundo baino gutxiago behar dituzu galdera bakoitza erantzuteko, beraz kontuan izan.\nEz pasatu hiru minutu espaziora begira edo pasabide luzeagoa berriro igortzen; egonaldia bideratuta.\nEkarri Watch bat\nArkaikoa, bai, telefono mugikorrarekin eta guztiarekin, baina ezin izango duzu telefono mugikorra zurekin, erloju bat ekarri. Laneko erloju batekin gela batean probatzen ez duzula bermatzen duzu.\nErantzuna oso erraza dirudi, baliteke. Ziurtatu erantzun aukera guztiak irakurri eta erantzunik onena aukeratu. Aukerarik nabariena distracter izan daiteke.\nEz bigarren adimenak\nB galderarekin 18 galderaz markatu bazenuen, arrazoi on bat izan zen seguruenik; beraz, ez joan atzera eta aldatu, proba berriago batean informazioa aurkitu ezean zure jatorrizko teoria argudiatzeko. Estatistikak frogatu zure lehenengo asmakizuna onena dela.\nErantzunen bi aukeren artean itsatsita baldin bazaude, zirkulatu galdera eta itzuli berriro beste galdera batzuekin erantzun ondoren. Gogoratu, zeuk lasaitu behar duzu.\nBost galdera behin edo gehiagotan, egiaztatu zure erantzuna orria obalatu bat ez duzula ziurtatzeko. Ez da ezer okerragorik proba baten amaierara iritsi eta obalo bat betetzeak huts egin izana konturatu baino eta dena ezabatu beharrik izan ez dezazun.\nEkarri zeure kalkulagailua\nProba zentroak ez dizu bat emango, beraz, onartu kalkulu bat ekarri matematika lan errazagoa egiteko. (Galdera guztiak bat gabe erantzun daitezke, baina hala ere ekarri).\nEskema idatzi aurretik\nSaiakera egiten ari bazara, ziurtatu 40 minutuz bost hartu eta idatzi aurretik idatzi. Ez da denbora alferrik; Txapeldunek ondo antolatutako saiakera bila dabiltza. Modu onena lortzeko, planifikatu edo antolatzaile grafikora planifikatu aurretik.\nEntzun duzu lehenago, baina benetan egia da. Erosi ACT liburu bat prestatu eta galderari erantzun. Konfiantza eta puntu gehiegi lortuko dituzu horretarako.\n15 aholku hauek agian lifesavers izan ditzakezu ACT ari zarenean, beraz, ziurtatu horiek guztiak jarraitzea.\n3 Autorearen tonua marrazteko trikimailuak\nNola aurkitu ideia nagusia?\nMCAT ostatuetarako kalifikatu egin ditut?\nIrakurketa ulermen galderak\nBigarren mailako irakurketa ulermen liburuak\n3. artikulua. Onarpenen Tutorial Onarpenik onenak\nGoi Eskola Irakasleentzako 10 Top Opariak\nNola prestatu 3 Months Away probetan\n5 Azken Ikasketen Bukaerako Ikasketa Aholkuak\nNola aztertu proba batean Bost egunetan\nTop 10 SAT aholkuak\nDoako inferentzia lanak eta ariketak\nZer da atzerriko plurala ingelesezko gramatika batean?\nReality TV Shows edo Home saltzen buruz\nHernan Cortes eta bere Tlaxcalan aliatuak\nJainko Olinpikoen Genealogia\nEgin zeure iltzea makilak\nFilipinetako Manuel Quezon\nIradokitako jantzi bat Immigrazio elkarrizketa egiteko\nNola Salt Crystal Garden bat hazten\nSaint Blaise otoitza\nMD5 Hashing Delphi-n\nAmiloplastoa: nola landareak biltegiratzen den almidoia\nPiramide alderantzizko konposizioaren definizioa\nNola jokatu taula / Ping-Pong Legez legez\nArropa islamiarra Definizioa: Abaya\nSikh Baby izenak G hasita\nHipotesiaren saiakuntzarako sarrera\nErdi Aroaren aurretik egin beharreko gauzak\n5 Darwini buruz akats okerrak\nBigarren Mundu Gerra: Great Escape


Roger Coll-en eskulturak eta nola ulertzen ditugun | Sormenak linean\nRoger Coll-en eskulturak eta nola ulertzen ditugun\nMelissa Perrotta | | inspirazio\nDesberdinei erreparatuz bildumak Roger coll zaila da zehazki zehaztea zer den "egiten duena" - berak esaten duen moduan. Geroztik, bere ekoizpena honela sailka daiteke eskultura; bere sorkuntzak apaingarrizko objektu soiletatik harago doaz. Horrela bihurtzen dira objektu estetiko handiak, a historiarekin lotura izanik atzeko istorioa garatzen dutenak kontzeptu landua.\nHorrelako kontzeptuak gutxi gorabehera garatzen dira ludikoa, ironikoa eta esperimentala. Modu honetan, Coll-ek publikoa identifikatuta sentitzen den piezak sortzen ditu kolore eta formaren erabilera intuitibo eta estrategikoaren bidez.\n1 Zeramikazko Eskulturak\n2 Besoak eta Artisautza\n3 Talqual ontzien bilketa\n«Zeramikazko eskulturak» bilduman artistak esperimentatzen du forma organikoak forma dinamikoak dituzten zentzu plastiko handikoak. Berarentzat inspiratuta dago ezohiko objektuak bertatik funtsezko forma ateratzen du. Geroago, forma hau errepikatzen du, egitura konplexuagoak sortzea ahalbidetzen duten moduluetan errepikatzen da. Bestalde, diseinu emozionala erakartzen du kolore biziak eta ehundura erakargarriak erabiliz.\nBesoak eta Artisautza\nArtistaren "Artisautza" bilduma aztertzerakoan, umore nabaria ikusten dugu. Coll-ek merkatu baterako egindako enpresa batetik sortzen da Gabonak Bartzelonan. Proiektu hau ezer baino gehiago hasi zen interpretazio ironiko samar gisa kontsumo handiko produktuak, katiluak, esne kaxak eta ardo botilak bezala. Hala ere, azkenean barruko diseinu aldizkari onenen merezi duen produkzioa bihurtu zen.\nTalqual ontzien bilketa\nTalqual bildumarako Coll-ek erabiltzen du esperimentazioa nahita alfer estetika duten produktuak lortu nahian. Funtsean, ehundura eta materiala bezalako elementu formalek ez dutela zertan perfekzioaren eta ikusmen garbitasunaren baldintzetan egon behar erakutsi nahi du. Horrela, balio dezakete kontzeptuen adierazpena. Modu horretan, moldeak etengabe birziklatzetik lorontziak ekoizten ditu, batez ere lorontzien josturetan eta ertzetan horien kalitatearen galera zaindu gabe. Honela produktuak lortuz birziklatzearen zentzua.\nEgin klik hemen artistaren gunea bisitatzeko\nArtikuluaren bide osoa: Sormena linean » General » inspirazio » Roger Coll-en eskulturak eta nola ulertzen ditugun\nWeb diseinurako kalitate handiko 23 CSS liburutegi


Aurten ere loratu da UEUren udaberriko eskaintza | El Diario Vasco\nIkastaroen heren baten egoitza Eibarko Markeskua ikastetxe nagusia da.\nOtsailetik maiatzera 15 ikastaro eskainiko ditu Udako Euskal Unibertsitateak, horietako bost on-line\nEL DIARIO VASCO Jueves, 9 febrero 2017, 11:45\n2001. urtean UEUk Eibarko Ikastetxe nagusia inauguratu zuenetik, urtez urte joan da Udako Euskal Unibertsitatea eskaintza akademikoa ugarituz, bai ikastaro kopuruari dagokionez, bai jorratutako gaiei dagokienez. Ildo horretatik, aurten ere badu udaberriko eskaintza zabal eta anitza, otsaila eta maiatza bitartean eskainiko diren 15 ikastarok osatua.\nIkastaroak batez ere Eibarren eta Iruñean izaten badira ere, «azken urteotan hainbat erakunde zein elkarteekin lortutako hitzarmenei esker gero eta leku gehiagotara iristen dira», azaldu du UEUk. Hala, udaberriko ikastarook Eibarren eta Iruñean ez ezik Gasteizen ere eskainiko dira.\nAurrez aurreko ikastaroekin batera, on-line bidezko ikastaroen eskaintza ere zabala izango da udaberrian. On-line ikastaroek «ikaslego potentzial zabalago batengana iristeko aukera ematen dute, norberak erabakitzen du non eta noiz, horrek eguneroko bizitzarekin uztartzerako orduan eskaintzen duen malgutasunarekin». Euskal Herritik kanpo bizi diren euskaldunentzako ere aukera aparta da.\nEskaintza osatzeko orduan, kontuan izaten du UEUk hurbiltzen zaion ikasleriaren profila: pertsona heldua, 30-35 urte bitartekoa, unibertsitateko ikasketak egina dituena, lanean dabilena eta emakumea nagusiki. Partaideen jatorria azken 3 ikasturtean berdintsua izan da: %50etik gora gipuzkoarra, %34a bizkaitarra eta gainontzeko %15a, Araba, Nafarroa eta Ipar Euskal Herrikoa.\nHein handi batean, gainera, sakontze eta eguneratze ikastaroak prestatu dituzte udaberrirako, ikaslegai horien beharrei modu ahalik eta zehatzenean erantzuteko. 2017ko udaberriko eskaintzari presentzialari dagokionez, ikastaro gehienak, bost, Eibarren egingo dira. Pisu handia dute ikastaroetan teknologia berriek eta hezkuntzak. Zehazki, honakoak dira: 'Adingabeak eta internet: arriskuak eta nortasun digitala'; 'Bizitzaren eskola: askatasunerako pedagogia'; 'Galerak, heriotza eta dolua haurren hezkuntzan'; 'HTML aurkezpenak egiten Reveal.js plataformarekin' eta, azkenik, TELP (taller despai lingüístic personal) tailerra.\nIruñean, berriz, lau ikastaro eskainiko dira: 'Adimen emozionala'; 'Argazkigintza digitala: zure reflex kamera ezagutzen'; 'Bulba duten mutilak eta zakila duten neskak, haurren eta gazteen artean' eta 'Psikomotrizitatea, mugimendu eta joku librea'.\nGasteizko ikastaroa, 'Euskararen biziberritzea: marko, diskurtso eta praktikarako aukera berriak birpentsatzen', martxan da honezkero Oihaneder Euskararen Etxean, eta interes berezia du euskararen eta euskalgintzaren inguruko interesa duen ororentzat, foro ugaritan planteatzen ari den gogoeta bilduko baitu, etorkizunera begirako galdera potoloei erantzuten saiatuz: norantz eta nondik egin behar dira euskararen biziberritzearen aldeko ahalegin berriak? Orain arteko marko berberetan funtzionatzen jarraitu dezakegu? Diskurtso berriak behar ditugu? Badaude? Zein praktika izango dira beharrezkoak hemendik aurrera? Eta noski, zein harreman daude eta behar ditugu praktika, diskurtso eta marko zahar-berrien artean?\nOn-line eskaintzari dagokionez, gai guztiz desberdinak lantzen dituzte UEU sarean jarduteko garatu duen berariazko metodologian oinarritutako ikastaroek: 'Euskal Mitologia: kultura ondarea'; 'Kolorezko zenbakiak. Matematika lantzen erregeleten bidez'; 'Lurraldea ulertu eta aztertzeko beste modu bat. GIS librea eta Geoprozesamendua (QGIS)'; 'Nola hezi genero-berdintasunean eskolaren eremuan' eta 'Sormen laborategia', ikastaro erdi presentziala.\nInfomazio zehatzagoa, hemen.\nEl papa Francisco admite «corrupción» en el Vaticano: «La hay, pero yo estoy en paz» Muere el menor de 15 años que se cayó de una torre de ventilación de la M-30


kritiken hemeroteka » Lehen triptikoa\n« Emily, literaturaren lilura | Hiriaren sentibera »\nLehen triptikoa / Joxean Agirre / Durangoko Udala, 1986\nLehen triptikoa Mikel Mendizabal / Argia, 1987-07-26\nPentsamenduak ditugu nobela motz honen oinarria. Pentsamenduak mota guztietakoak, batzuk arraroak, besteak ez horren beste, baina edozein pertsonak bere buruan izan ditzaken pelikulak agertzen dizkigu Joxean Agirrek nobela honetan. Protagonistak zuzenki idazten ditu bere istorioak, esaterako gizon batek urte pila darama ezkondurik eta bere ustez, bere emaztearengan zuen xarma urteekin piskana-piskana galtzen joan da; honela, bidaia berri bat antolatzea erabakitzen du, amodioa berriz ere berpizteko. Antolatze honek baditu bere gora-beherak eta autorea azaltzen joango zaizkigu. Beste kapitulu batean adibidez, bere heriotzan pentsatzen du; zer dio jendeak? zein da bere erreakzioa?\nProtagionista sikiatriko batean izan ondoren, garbi dago hamaika gauza duela bere barnean eta bere ondorioa zera da, gizakiak aktore batzuk garela, gure izaera maskarada batez estaltzen dugula.\nLiburua lasai eta bere xehetasun guztietan fijatuz irakurtzekoa dugu, eta ez dira gutxi hauek. Bestalde nahiko modu esistentzialista darama. Autoreak ez ditu gauza fantastikorik narratzen, edozeini gertatzen zaizkionak baizik, eta kutsu nahiko ezkorrez ikusirik.\nLiburu honek 1986. urtean Durangoko Udaletxeak antolatutako nobela saria jaso zuen, epailariak Jon Kortazar, Txema Lasagabaster eta Patri Urkizu izanik.


Aitor Odiaga: "Kultura eta hezkuntzako gabeziei erantzun nahi diegu" - Lea-Artibai eta Mutrikuko Hitza : Lea-Artibai eta Mutrikuko Hitza\nMarkina-Xemeingo EH Bilduren alkategaia\nAitor Odiaga: "Kultura eta hezkuntzako gabeziei erantzun nahi diegu"\nOdiaga EH Bilduren Markina-Xemeingo zinegotzia izan da azken urteetan. Orain, alkate izateko koalizioaren hautagaia da. Egiteke geratu diren gauzak amaitzeko prest agertu da.\nAzken zazpi urtez zinegotzi egon ostean alkatetzarako hautagai zara orain. Zer dela eta eman duzu pauso hori?\nLehenengo eta behin planteatu zidatenean zerrendan lehenengo joatea zorabio apur bat sentitu nuen. Hasiera batean, ez ezezko biribil bat, baina nahikoa duda nituen. Itxura batean konbentzitzeko erraza naiz, eta konbentzitu ninduten. Zazpi urte egin ditut zinegotzi, ez dira urte txarrak izan eta pentsatzen dut zikloa osatu egin behar nuela, modu batera edo bestera, ete alkategai joanda zikloa zarratzen zela. Gainera, gauza batzuk geratu dira egiteko, eta horiei amaiera emateko konpromiso hau hartu dut.\nZer da Markina-Xemeini eskaintzea falta zaizuena?\nFalta dira gauzak egiteko, eta programan ere jaso ditugu. Kulturan eta hezkuntzan gabezi batzuk ikusi dira, eta horiei erantzun nahi diegu. Bekobenta eskolak, esaterako, eskari batzuk ditu, gabezi batzuk daude, falta dira gauzak amaitzeko. Gazteguneagaz atal bat osatu da. Gurasoen aldetik eskaera bat zegoen, prozesu bat aurrera eraman da, baina prozesuari amaiera emateko gaztegunearen eraikina sortu eta horren kudeaketa zarratu beharko da. Kulturari dagokionez, Xemeingunea hor dago, eta kultur eraikinen sare hori osatzen joan behar da. Irisgarritasunari ere erantzun bat eman behar zaio, eta alde zaharra ere konpondu behar da. Azken finean, denontzako herri eroso bat egitea da helburua, eta hiru alor horiek bai hezkuntza, bai kultura, bai irisgarritasuna funtsezkoak dira.\nHerri Biblioteka eraberritzea ere EH Bilduren proiektuen artean dago.\nIdeia argi bat daukagu, bertan haztea. Herri Biblioteka bera dagoen lekuan handitzea, moldatzea, premiei bertan erantzutea da asmoa, eta aukera badago. Nik ez dut uste eraikin berri baten premiarik daukagunik gaur egun. Uhagon daukagu, Xemeingunea daukagu, herri biblioteka daukagu, udaletxe zaharra ere hor dago, eta epaitegia eta artxiboa geratuko dira bertan bakarrik. Hor dago eraikin bat herriaren erdian, herriarena dena eta moldatu daitekeena. Zertarako? Bere premia eta bere zentzuna aurkitu beharko zaio. Eraikin berri bat erosi eta gero, moldatu egin behar da, hor sartzen zara gastu ikaragarrian; eraikinari, gainera, bere pisua ematen diozu, baina zer zoaz hustera? Uhagon? Niretzako ez dago horren premiarik, premia hori premia artifizial bat da. Ditugunak erabili ditzagun era koherente baten. Goazen dagoenari bere pisua ematera, inbertsioa egin behar bada egin eta hobetzera, baina ez da premia berririk sortu behar.\nUdalak herritarrentzat zabalik lan egitea oinarrizkoa dela diozue. Zein da herritarrekin eta herriko taldeekin bilatzen duzuen harremana?\nAhalegina egin da herritarrekin eta taldeekin harremana zaintzeko. Batzuetan ez zen lortuko, akatsak egon direla seguru, baina horrek balio behar digu ikasteko eta akats horiek zuzentzeko. Herritarrentzat zabalik egon da nahi duenak bere kezkak agertzeko. Gainera, ahalegin berezia egin da auzoetara heltzeko. Bederatzi auzo ditugu, eta auzo batzarrak egin dira bertako kezkak jasotzeko. Normalena da baserrietako jendeak udala urrun ikustea. Behintzat, gutxienez, urtean behin kezkak entzun eta eurek ere udalean erreferente bat edukitzea.\nAzpiegituren alorrean, Markina-Xemein eta Etxebarria arteko saihesbidea lehen lerroan dago. Zuek diozuenez proiektua aurrera ateratzen saiatu zarete eta ez duzue erantzunik eduko aldundiaren aldetik.\nSaihesbidearen premia ez du inork eztabaidatzen, oso argi ikusten da eta. Herritik igarotzen diren ibilgailu txiki gehi garraio astunaren kopurua oso handia da. Horri, azkenaldian, egurrak daramaten kamioien harantza-honantza gehitu zaio, pinuen gaixoak eraginda. Hori dela eta, Azarori txosten bat eskatu genion Etxebarriko eta Markina-Xemeingo udalek, jakiteko osotasunean zer suposatzen zuen bide horren igarobideak. Txosten hori jaso eta txanda eskatu zen aldundian; gaur arte. Eta hori Unai Rementeriari urtero egiten dituen bisita instituzional horietan gogorarazi zaio. Etxebarrian gune industrial handia dago, eta handitzen doa, eta hori ona da denontzat, baina aldi berean, zirkulazioa ere gehitzen doa, eta, beraz, saihesbide hori premiazkoa da. Proiektua idazten ari dira, baina hori dokumentu bat da. Proiektu hori gero aurrekontuetan sartu behar da, eta pisua eman behar zaio.\nAutobus geltokia saihesbidera ateratzeko proposamena ere hor nonbait dabil. Zein da zuen proposamena?\nAldundiak zer egiteko ustea zeukan jakin genuen aldundiak obra adjudikatu eta esleipendunak lurren erabilgarritasunagatik galdetzen deitu zuenean. Aldundiak geraleku sinple bat egitea proposatzen zuen. Hori jasota, batzar bat eskatu zen aldundian. EAJko ordezkariak, EH Bildukoak eta udal arkitektoa joan ginen, eta Jon Larrea Azpiegitura zuzendariagaz eta ingeniari bategaz batu ginen. Hori ezin zela egin esan genien. Ados geundela autobusak herri barrutik ateratzeko, 95 bizkaibus igarotzen dira-eta egunean herri barrutik, baina proiektu ganorazko bat eginda, autobus geltoki benetako bat, alde biak konektatuta dituena eta beharrezko zerbitzuekin. Herriarentzako geldituko litzateke herrigunea geltoki horregaz bat egitea, urbanizatzea. Geltokia ateratzeko premia badago, baina ez edozein baldintzatan.\nTurismoari garrantzi handia eman diozue azken agintaldian.\nArlo hori gutxi jorratuta egon da Markina-Xemeinen, eta gauza asko egin dira. Ez daukagu kostarik, baina beste turismo mota bat daukagu. Erromesen aterpetxeak eragin handia izan du, esate baterako. Lotara geratzen dira, herrian zehar ere badabiltza, eta bisita gidatuen bidez, Uhagon, frontoia… eta webgune eta planoen laguntzagaz herria ezagutzera ematen diegu, erromesei zein beste bisitari guztiei. Bide beretik jarraitzeko asmoa daukagu, turismoari begirako gai gehiago lantzen.\nBertoko ekonomia sustatu eta merkataritza txikia laguntzen jarraitzeko asmoa daukazuela diozue. Zer egingo duzue horretarako?\nMerkatarien gaia nahikoa gai konplexua da orokorrean. Egunetik egunera lantzen joan behar den gaia da. Eurak planteatzen dituzte ekimenak, eta udala laguntzaile izan behar da.\nLaguntzen jarraitzeko uste argia daukagu. Momentu batean laguntza osatu behar bada ere, aukera badago. Gure aldetik ez dago dudarik, uste dut laguntzeko obligazioa daukagula.\nAmankomunazgoak garrantzi handiko gai bi daramatza, zerbitzu sozialak eta hondakinak. Bietan aurrerapauso asko eman dira. Gelditzen da zer egin, baina nire ustez, aldundiari ere hausnarketarako puntu bat ere ezarri zaio. Bizkaiko eskualde txiki batek birziklapen tasa handiena edukitzea, eurak hasiera batean ados ez zeuden eredu bat jarraituta, zer pentsatu emango die. Eredu hau martxan jarri da, hobetzeko aukerak baditu, eta hobetzen joan beharko da. Gizarte zerbitzuetan gizarte laguntzak osatu dira, esate baterako, eta bide horretatik jarraituko da. Azpiegiturak eta eskualderako mugikortasun egokia lortzea dugu helburu. Markina-Xemein-Etxebarria arteko saihesbidea, Berriatuko saihesbidea eta Aulestitik Markina-Xemeinerako bidea batzar denetan azaltzen dira. Bidegorri sare bat ere osatu nahi da, eta energia berriztagarrien aldeko neurriak ere abian jartzen ari gara denok. Bide horretatik, 100.000 euroko aurrerapena lortu dugu, esate baterako, Markina-Xemeinen.


Pasaia COVID-19aren eremu gorritik atera da, eta Errenteria-Orereta ateratzear da : Oarsoaldeko Hitza\nAsteburuan, COVID-19agatik 42 positibo gehiago atzeman dira Oarsoaldean. Duela bi asteko asteburuan 94 izan ziren infektatuak.\nBeherantz jarraitzen dute koronabirusaren infekzioen kopuruek, eta tasek Oarsoaldean. Astebutuko datuak horren seinale: asteburu honetan Oarsoaldea osoan 42 positibo gehiago atzeman dituzte; hilaren 20tik 22rako asteburuan 67 izan ziren, eta hilaren 13tik 15erakoan 94. Hau da, duela bi asteko asteburuan, infektatuen zenbatekoa oraingoaren bikoitza baino gehiagokoa izan zen. Datu horiek eta beste asko gaur eman ditu Osasun Sailak, txosten bidez (hemen klik eginda deskarga daiteke, PDF artxiboa da).\nBeraz, tasek ere beheranzko bidea daramate. Eta bi datu on: Pasaia COVID-19aren eremu gorritik atera da (100.000 biztanleko 500dik behera jarri da tasa), eta Errenteria-Orereta bertatik ateratzear da (atzoko datuen arabera, 508,21ekoa da tasa hori).\nErrenteria-Orereta: 61 kutsatu eta 919,26ko tasa.\nPasaia: 17 kutsatu eta 1071,15eko tasa.\nOiartzun: 7 kutsatu eta 685,92ko tasa.\nLezo: 6 kutsatu eta 934,12ko tasa.\nErrenteria-Orereta: 33 kutsatu eta 764,8ko tasa.\nPasaia: 7 kutsatu eta 688,3ko tasa.\nOiartzun: 11 kutsatu eta 521,69ko tasa.\nLezo: 7 kutsatu eta 688,3ko tasa.\nErrenteria-Orereta: 27 kutsatu eta 508,21eko tasa.\nPasaia: 11 kutsatu eta 478,73ko tasa.\nOiartzun: kutsatu bat eta 260,84ko tasa.\nLezo: 3 kutsatu eta344,5eko tasa.


Lizarraga, Gipuzkoako soldadu karlista guzien agintaria, gizon bizkorra ta ernea zala esaten dute batzuek; ezereza ta gizagajoa beste batzuk. Ikus zer dion Murgiondok: «gizon zaiñ illa ta oartugabea, berrogeita amasei urte zitun gerran sartu zanean, eta asmo onez sartu zan karlistetan; baño pake-denboran ua soldadu ona. Beti Elizbarrenean zegoan: mojan kapillautako geigo balio zun gerrarako baño. Oso sarritan Jauna artzen zun, eta bere soldaduei errosario errezarazten zien beti. Katoliko ona ta Elizkoia zan noski». Santa Kruzek dio gizon ona ta piña zala, baño gizagajo siñis-errex bat. Orregatik ojalateroak maite omen zuten. Ba zun berekin indarra ta dirua ta naiko guzi, baño etzun ezer aundirik egin. Bizkorra izan balitz, geroko Diputazio karlistak etzun bialduko Aragoara karga arekin berarekin: etxean ere gerrari onan bearra ba zegoan. Asteasu alde artan egonari ederretsi omen zion, eta gastatu besterik ez omen zun egiten. Liberalakin belaxka samarra zan beintzat, ondo etortzen zalakoa egia ezpada ere. Bein batez txarki omen zegoan pulmoni-miñez. Bere soldaduak oetxoan erabilli omen zuten zenbait egunez eta oso txarki zegoala oartuta, Elgoibarko gaixo-etxean utzi. Elgoibarko liberalak jakin, norbaitek aopetik esanda, Lizarraga an gelditu zala gaixorik. Jo dute Elgoibarko gaixo-etxera, bi aldiz irauli dute azpikoaz gora, ta... ez arkitu zantzurik ere. Etxeak zitun zoko, ardandegi, ganbara ta gañerako, begiratu omen zituen, baño txoria zegoaneko gelarik ez iriki, begien agerian ba zegoan ere. Nonbait liberalak etzuten oso etsai Lizarraga. Santa Kruz izan balitz, azkar billatuko zuten noski. Libaralakin ondo etortzen zalako ori beltz samarra da, ta baliteke Santa Kruzen iduritu gaiztoen bat izatea, baño zerbaiten itxura ba du. Pazkoa Garizumeko egunez, Apirillaren 14garrenean, Lizarraga Astigarretan omen zegoan 1.600 gizonekin. Ba zitun etsaiak Azpeitin, Azkoitin, Zumarragan, eta gizatalde bat atzetik zetorkion. Etzeduken bada Elosu-mendian barrena, Pagotxuetako tontorretik aldegitea besterik. Oinbesterik ere entzun egin gizagajoak, eta etsaiak eraso egin zion. Egiñalak egin aldegiñaz, Artetxerrekara jo omen zuten gizon ta zaldi amilka. Elosuko apaizak ikusi ta aitortu. Zergatik etzuten liberalak bere artan esitu Lizarraga? Kastillo liberal buruzagiak nai izan etzulako, adiskide baitzun. Zumarragan egon ainbeste gizonekin eta Artetxerrekan aldegitea galeraziz bere artan itxi zerakela, ez ta mugitu ere Zumarragatik. Marmari pranko atera omen zuten gañekoak egite ontaz. Ojalateroak ere aren inguruan ederki bizi ziran pake goxoan, Eukalerriaren ondapenerako. Nolabait maite zuten Lizarraga, ta eziñ ikusi Santa Kruz! Lizarragak edozein mutil jasotzen omen zun bere taldean: ala sortu zan nabarkeri ta gaiztakeri pranko karlisten soldaduetan. Lizarraga geldi-egonean eta Santa Kruz beti ibillian: okerrik egiteko biderik ere etzien ematen. Lizarraga, gizagajo bat zan gizona zanez; baño soldaduz aul ezerez bat. Santa Kruz bezain biozgabea ta odoltzalea etzala? arengatik ere esaten ditue bada, liberalik etzula il alerik ere, baño bai lau karlista gutxienez tiroz josi: Patxi Arbelaitz, Esteban Indart, Goiaz-Bidaniko Intxusa esaten ziotena, ta beste karlista gazte bat. Intxusa ori Santa Kruzi erauntsia zalako omen. Entzun gizajoaren azken-itzak: «nere pamili guzia karlistengatik gorriak ikusirik egon, ni aurrenetik atera gerrara, ta orain tiroztu egiten naute. Etsaiak ez ta geronak! Auxe det damurik aundiena». Liberalakin bioz-beragoa zan. Ba zan alako Osta tenientea, Andres eta Esteban Arteaga ta Prantxisko Beloki il zituna. Lizarragak barkatu egin zion bada, ta gañera soldadu karlisten erakustun egin. Azkenean Santa Kruz eskuetan erori zan, gero ikusiko degunez.\nLendanik ere badakigu nola zebiltzen Lizarraga ta Santa Kruz. Apaizari agindu izan zion, mutilletako batzuk, Azpeitiko saillera aldatzeko, ta kendu ere ba zizkion; Nantestik ekarritako kañoitxoaz ere jabetu zan Lizarraga; ta batez ere, Aiako erasoan etzion lagundu agindu bezela. Lizarragak, Gerra-Batzarre nagusirako zula ta bereganatu nai zun apaiza; baño ark igarri zion, etzala artarako. Karlista nagusien adieraziz joan zitzaizkion Santa Kruzi Berara, Luziano Mendizabal jauna, Patrizio Orkaiztegi jauna ta Andoaingo Larreta gazteena, arren, zetorrela Lizarragaren menpera, ta batean geigo egingo zutela. Baño bitartean adierazi ziten Santa Kruzek, Montserrat koronela preso atxitu zula, ta Lizarragaren paper bat kendu ziola, arren, Santa Kruz atxitzeko ta tiroz botatzeko, ziona. azkenik agerian, eriotzarako galdu zun Gipuzkoako Gerra-agintari nagusi orrek Santa Kruz, biurria ta eskurakaitza zala ta: arrapatzen zutenetik bi orduko beta emateko, ondo iltzeko prestatu zedin.\nAjola gutxi ala ere Santa Kruzi. Tolosan iru liberal pusilatu zitula esaten dio Lizarragak Eliori, berari berri eman gabe, bere eskubidez, eta odolzale bat zala. Liberalak bera ezin arrapatu baitzuten, aren adiskide ta lagunekin makur jokatzen ziran. Albizturko baserri batean Santa Kruzen adiskide aundi bat bizi zan, Mugertza izena. Adiskide zulako, ez bestegatik il omen zuten beltzak. Ordañak artu zituzten apaizarengandik. Goiz batean Tolosara jo zun sei mutillekin. Tolosako Zumardi txikian iru begirari edo zentinela atera zitzaizkion. Gaizki-esaka ta eskainka ta ekin-naiean asi omen ziran, eta Santa Kruzenak tiroz bere artan utzi. Tiro-otsetara zerkausi aldetik an datoz beltzak. Eriosuar aldegiten du apaizak Zumardi aundi aldera. Bidean dagon pabrikako leio betetik beltzetako batek eskupeta zuzentzen du Santa Kruzengana, ta , asmatutko ote du? —Etzun utsegingo noski, emakume batek besotik elduta saiestu ezpalio. Bidea gora Gaztelura sartu zan apaiza.